Tawau Daerah Pertama Di Sabah Catat IPU Tidak Sihat

TAWAU: Daerah ini menjadi kawasan pertama di Sabah mencatat Indeks Pencemaran Udara (IPU) tidak sihat apabila merekodkan bacaan 113 setakat jam 8 pagi ini.

Ia bacaan pertama pada tahap itu yang dikeluarkan Jabatan Alam Sekitar (JAS) di Sabah selepas bacaan sederhana sejak isu jerebu melanda seluruh negara beberapa minggu lalu.

Keadaan itu dipercayai berpunca daripada tompok panas akibat pembakaran terbuka di Kalimantan, Indonesia berikutan kedudukan Tawau yang bersebelahan dengan wilayah negara jiran itu.

Sementara itu, tinjauan BH mendapati situasi jerebu menjejaskan penglihatan sekitar bandar Tawau.

Bagi jurumudi bot penambang, Johari Supardi, 43, keadaan jerebu turut menjejaskan aktiviti membawa penumpang dari Sungai Tongkang ke tanah besar di sini.

Katanya, kebiasaannya penduduk di Pulau Sebatik akan turun ke tanah besar untuk berbelanja terutama pada hujung minggu, namun jumlah penumpang berkurangan sejak semalam.

“Hari ini operasi membawa penumpang diteruskan seperti biasa walaupun keadaan jerebu dilaporkan semakin meningkat. Kami juga mengambil langkah keselamatan disebabkan jarak penglihatan yang terhad di laut,” katanya.

Difahamkan juga, keadaan semakin buruk apabila tiada hujan di daerah ini sejak dua minggu lalu.


147,282 Kanak-Kanak Belum Divaksin Dijangkiti Covid-19, 26 Kematian

KUALA LUMPUR: Sebanyak 147,282 kanak-kanak berumur lima hingga 12 tahun yang belum menerima vaksin dijangkiti Covid-19 sejak enam bulan lalu.

Menteri Kesihatan Khairy Jamaluddin berkata daripada jumlah itu, sebanyak 26 kes kematian membabitkan golongan itu.

Tambahnya, minggu ini sahaja, sebanyak 3,557 kanak-kanak berumur lima hingga 11 tahun telah dijangkiti Covid-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gunung Kinabalu Bakal Miliki Balai Bomba Tertinggi Di Dunia

RANAU: Jika Pos Malaysia mempunyai peti pos tertinggi di Malaysia di Panalaban, Gunung Kinabalu, Jabatan Bomba dan Penyelamat Malaysia (JBPM) tidak lama lagi bakal mempunyai balai bomba yang mungkin terletak di lokasi paling tinggi di dunia.

Dengan ketinggian lebih 3,382.2 meter dari paras laut, balai bomba atau tepatnya pusat operasi Pasukan Mencari dan Menyelamat (Mosar) itu bakal diwujudkan di bangunan bekas asrama penginapan di Gunting Lagadan Hut, Gunung Kinabalu yang kini dikosongkan selepas gempa bumi pada 2015.

Apabila beroperasi kelak, ia bakal menjadi satu-satunya balai bomba di kawasan altitud tinggi di Malaysia, sekali gus melakar sejarah sebagai pusat operasi menyelamat di gunung yang pertama di dunia dikendalikan sepenuhnya oleh kerajaan.

Timbalan Pengarah JBPM Sabah Farhan Sufyan berkata, sejak Mosar ditubuhkan pada 2015, susulan insiden gempa bumi di Gunung Kinabalu pada 5 Jun 2015, tiada bangunan khas yang sesuai dengan keperluan operasi gerak kerja Mosar.

Katanya, pasukan Mosar hanya ditumpangkan di bilik penginapan di kawasan Panalaban, malah kini keanggotaan Mosar semakin bertambah seramai 42 anggota bagi keperluan menghadapi kecemasan dan bencana di sepanjang laluan ke puncak Gunung Kinabalu.

“Kami ada melakukan tinjauan ke tempat penginapan Mosar di Panalaban dan ia kurang sesuai dan perlu penambahan baikan.

“Oleh itu, berdasarkan perbincangan awal kami bersama Taman-Taman Sabah (TTS) dan mereka (TTS) sudah cadangkan supaya Gunting Lagadan Hut dijadikan lokasi pusat operasi Mosar.

“Bagaimanapun, ada beberapa perkara yang kami kena semak lagi dari segi keselamatan dan aset ataupun pergerakan yang mana perbincangan lanjut akan diadakan dengan TTS,” katanya di Gunting Lagadan, Gunung Kinabalu, semalam.

Terdahulu, Farhan dan Ketua Zon 3 Kudat Penguasa Bomba, Sahidih Mahali bersama 15 pegawai dan anggota JBPM Sabah memulakan pendakian pada 22 Januari lalu, untuk memantau gerak kerja Mosar di Gunung Kinabalu.

Pendakian yang dirasmikan Pengarah JBPM Sabah Md Ali Ismail juga bertujuan memantapkan lagi kerjasama strategik antara JBPM Sabah dan TTS dalam aspek penyelamatan melalui pewujudan Mosar.

Mengulas lanjut, Farhan berkata, sehingga kini terdapat seramai 42 keanggotaan pasukan Mosar di Gunung Kinabalu.

“Kami akan semak semula keanggotaan serta prosedur operasi standard (SOP) Mosar untuk memberi perkhidmatan yang lebih efektif,” katanya.

Sementara itu, mengenai operasi penyelamatan Mosar di Gunung Kinabalu, Farhan menjelaskan bermula dari 2016 lalu sehingga semalam, sebanyak 259 kes penyelamatan dilaksanakan membabitkan pendaki untuk turun dari Gunung Kinabalu dan untuk tahun ini sahaja sebanyak enam kes penyelamatan dijalankan.

Katanya, kebanyakan kes yang dilaksanakan iaitu menyelamat pendaki yang mengalami akut gunung atau Altitude Mountain Sickness (AMS), kesejukan melampau dan tercedera. – HMetro


65 individu termasuk pelancong dikompaun di Semporna

KOTA KINABALU : Seramai 65 orang termasuk pelancong dikenakan kompaun dan membuat kerja amal mengutip sampah kerana membuang sampah merata-rata di sekitar Pekan Semporna, sejak 2 Januari hingga semalam.

Pegawai Daerah Semporna, Bianus Kontong, berkata daripada jumlah itu, seramai 25 individu yang tiada dokumen pengenalan diri sah, turut diarah membuat kerja amal mengutip sampah selama sejam sambil memakai jaket tertulis ‘monyet’.

“Daripada 65 individu itu, tiga adalah pelancong termasuk dua daripadanya wanita.

“Secara umumnya, berdasarkan komen yang kita terima daripada orang awam, mereka menyatakan keadaan kebersihan di Semporna khususnya di pekan kini lebih baik berbanding sebelum ini,” katanya ketika dihubungi di sini hari ini.

Ditanya sama ada beliau berpuas hati dengan tahap kebersihan di daerah itu selepas menggunakan hukuman itu, Bianus berkata, ia amat membantu dalam menjaga kebersihan dan menyedarkan orang ramai mengenai pentingnya menjaga kebersihan.

“Operasi payung bersepadu ini akan diteruskan sehingga daerah ini diisytiharkan bebas sampah,” katanya.

Denda kompaun dan membuat kerja amal mengutip sampah itu dilaksanakan Majlis Daerah Semporna mulai 1 Januari lalu.

Baru-baru ini, Ketua Menteri, Datuk Seri Mohd Shafie Apdal dilaporkan berkata, kerajaan yakin sasaran untuk menjadikan Semporna sebagai daerah bebas sampah menjelang 1 April ini mampu dicapai.

Mohd Shafie yang juga Ahli Parlimen Semporna berkata, beliau menyerahkan sepenuhnya tindakan dan hukuman pemakaian jaket kepada MDS, termasuk jika cara itu mampu mengubah sikap orang ramai dan memberi kesan terhadap kebersihan di daerah ini. – Berita Harian


Kanak-Kanak disahkan Rabun Jauh Akibat Kerap Diberi Bermain Handphone Sejak Umur setahun

Seorang kanak-kanak perempuan yang dikenali sebagai Xiao Man berusia dua tahun dari Jiangsu, China, disahkah mengalami rabun jauh.

Difahamkan, ketika Xiao Man berusia setahun, ibu bapanya tidak tegas dan selalu membenarkan dia menggunakan telefon bimbit sepanjang masa.

Bagi ibu bapanya, Xiao Man lebih diam dan tenang apabila diberi menggunakan telefon bimbit membuatkan mereka sentiasa memberinya telefon bimbit sepanjang masa.

Selepas setahun kemudian, keadaan Xiao Man mula berubah sedikit dan keluarganya menyangka perubahan itu cuma kesan dari kekerapan menggunakan telefon bimbit dan tidak mengambil endah mengenainya.

Sehinggalah satu hari, Xiao Man dibawa ibu bapanya untuk menjalani pemeriksaan mata dan alangkah terkejutnya mereka apabila mendapati anak perempuan mereka itu mengalami rabun jauh, 900 degree.

Doktor di hospital berkata, Xiao Man terlalu muda diberi menggunakan alat peranti elektronik dan kekerapan penggunaan itu telah merosakkan matanya. Keadaan itu akan bertambah teruk apabila Xiao Man meningkat dewasa.

Justeru, doktor menasihatkan kanak-kanak di bawah usia tiga tahun tidak diberi menggunakan telefon bimbit. Sementara golongan kanak-kanak berusia tiga hingga enam tahun hanya diberi menggunakan telefon bimbit selama 30 minit setiap hari.

Tambahnya lagi, ibu bapa boleh mengesan simptom-simptom ketagihan anak pada telefon bimbit dengan melakukan pemeriksaan mata mereka. Ini termasuk anak-anak sering mengosok mata, kerap mengerlip mata, muka berkerut bagai. Sumber: China Times, World of Buzz


Bapa Tiri Didakwa Paksa Anak Melutut 9 Jam Atas Lantai Kasar Sampai Lutut Hancur

Seorang budak lelaki berusia lapan tahun terpaksa menjalani pembedahan pada lututnya apabila dipaksa melutut diatas permukaan ‘kasar’ oleh bapa tirinya.

Kanak-kanak malang itu dipaksa melutut diatas permukaan kasar yang dipercayai biji bijian gandum, selama sembilan jam kerana pulang rumah lewat.

Bapa tiri itu juga dikatakan telah menendang dan menarik rambut anak tirinya itu yang pada ketika itu sedang berlutut. Malah tindakan bapa tirinya itu disokong oleh ibu mangsa dengan hanya melihat sahaja tindakan suaminya itu.

Pasangan itu dikatakan telah menemui cara hukuman tersebut di internet dan mempraktikan kepada anak mereka.

“Saya telah memeriksa sendiri dan membuat eksperimen keatas lutut saya dan ia tidak menyakitkan”, kata ibu mangsa.

Bagaimanapun, menurut sumber mangsa dipaksa melutut diatas permukaan kasar dan turut menangis kerana ditendang oleh bapa tirinya itu.

Perkara tersebut dimaklum sendiri oleh mangsa apabila dia bertindak melarikan diri ke rumah jirannya untuk mendapatkan bantuan.

Pasangan itu sedang disiasat atas dakwaan menyeksa anak mereka hingga menyebabkan kecederaan pada anggotanya.


COVID-19: 36,886 Orang Di Sabah Sudah Menerima Bantuan ‘One-Off’ RM300

KOTA KINABALU, 2 April: Ketua Menteri Sabah Datuk Seri Mohd Shafie Apdal berkata seramai 36,886 orang di Sabah telah menerima bantuan khas COVID-19 secara ‘one off’ berjumlah RM300 seorang, membabitkan nilai keseluruhan bantuan RM11,065,800.

Beliau berkata daripada jumlah itu sebanyak 20,157 orang adalah golongan “vulnerable’ atau memerlukan perlindungan, anak yatim (2,197), dan sebanyak 14,532 orang lagi terdiri daripada golongan Orang Kurang Upaya, ibu atau bapa tunggal dan pesakit kronik.

“Perbelanjaan bantuan makanan kepada pelajar-pelajar Sabah di Semenanjung  berjumlah RM189,560 melibatkan 2,554 orang pelajar di 33 institusi pengajian tinggi juga telah diagihkan melalui Pejabat Perhubungan Negeri Sabah di Kuala Lumpur,” katanya dalam kenyataan di sini, hari ini.

Beliau berkata selain itu sebanyak 17 Pusat Kuarantin di Sabah yang melibatkan 2,076 orang menerima perbelanjaan bantuan makanan berjumlah RM91,440.

Katanya bantuan makanan untuk 20 kanak-kanak jalanan (gelandangan) yang dikuarantin sementara juga telah dilaksanakan membabitkan perbelanjaan berjumlah RM2,354.

Mohd Shafie juga berkata setakat ini seramai 410 orang daripada kategori miskin dan miskin  tegar di Sabah telah menerima bantuan ‘one off’ RM500 seorang dengan jumlah bayaran keseluruhan sebanyak RM205,000.

“Manakala sebanyak 12,678 lagi orang penerima bantuan dalam kategori ini sedang dalam proses pembayaran yang melibatkan jumlah peruntukan sebanyak RM6,339,000,” katanya.

Beliau berkata sebanyak 22 orang pesakit COVID-19 di negeri ini juga telah menerima bantuan ‘one off’ RM500 seorang, manakala  188 lagi pesakit akan menerima bantuan sebaik sahaja maklumat akaun mereka diterima.


Gadis 14 Tahun Dibunuh Sebelum Suspek Merogol Mayatnya

Seorang remaja lelaki berusia 19 tahun ditahan kerana membunuh dan merogol kekasihnya yang berusia 14 tahun hanya kerana mangsa enggan melakukan hubungan intim dengannya.

Kejadian itu berlaku pada 17 Ogos lalu di Kecamatan Tapung Hulu, Indonesia.

Menurut laporan Tribun, mangsa yang masih bergelar pelajar itu mengenali suspek, Yogi Pratama melalui Facebook.

Selepas seminggu berhubung di media sosial, mereka berdua bercadang untuk keluar bersama pada 17 Ogos lalu.

Suspek yang menunggang motosikal Yamaha Vixion menjemput mangsa di rumahnya dan membawa dia ke sebuah pondok kecil di Mindal, Kelurahan Simpang Belutu.

Suspek memujuk mangsa untuk melakukan hubungan intim dengannya dan mangsa pada awalnya bersetuju.

Baru saja mula melakukannya, DS mula mengubah fikirannya dan meminta suspek berhenti dari meneruskan perbuatannya itu.

Mangsa lari dari pondok itu, suspek mengejarnya dengan cangkul lalu memukul kepalanya sebanyak empat kali, dua kali di kepala dan dua kali di bahagian punggung menyebabkan DS mengalami kecederaan lalu terjatuh.

Tidak cukup dengan itu, suspek mencekik mangsa bagi memastikan remaja itu mati sebelum dia merogol mayat mangsa dan meninggalkannya di tempat kejadian serta merampas telefon bimbit mangsa yang kemudian dijual kepada rakannya.

Seorang pekebun, Tumiran, yang tinggal berhampiran menemui mayat mangsa ketika dia dalam perjalanan ke kebun. Tumiran segera membuat laporan polis mengenai penemuan mayat tersebut.

Polis mula menjalankan siasatan dan selepas 13 jam kemudian, suspek ditahan dan mengaku membunuh mangsa.

Dalam pengakuan suspek, dia berbuat demikian kerana mangsa tidak mahu melakukan hubungan intim dengannya.

Suspek kini berdepan dengan dakwaan serangan seksual dan membunuh.

Sumber: World of Buzz, Tribun News


Perintah Berkurung Di ESSZONE Dilanjutkan

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 16 Disember.

Pesuruhjaya Polis Sabah, Datuk Hazani Ghazali berkata, perintah itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, penduduk dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan perairan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan, selain penduduk,” katanya dalam kenyataan hari ini.

Menurutnya, ia juga untuk memudahkan penguatkuasaan dan pemantauan terhadap pergerakan bot selain menimbulkan rasa selamat dan yakin kepada pengusaha chalet dan nelayan dengan kehadiran pihak berkuasa.

Hazani berkata, maklumat mendedahkan kumpulan penjenayah yang menjalankan kegiatan Kidnapping For Ransom (KFR) dan kumpulan Abu Sayyaf masih cuba menceroboh kawasan itu.

Sementara itu, beliau memberi kuasa kepada semua Ketua Polis Daerah di ESSZONE untuk pengeluaran permit kepada pemohon bagi aktiviti perikanan atau keperluan mendesak di kawasan pengisytiharan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,317 Kes Positif Baharu, 4 Kematian

PUTRAJAYA: Sebanyak 1,317 kes baharu COVID-19 dilaporkan hari ini menjadikan jumlah kumulatif kes di negara ini meningkat kepada 362,173 kes.

Ketua Pengarah Kesihatan, Tan Sri Dr Noor Hisham Abdullah, berkata daripada jumlah kes yang dilaporkan hari ini terdapat 12 kes import yang mendapat jangkitan dari luar negara.

Sarawak mencatatkan jumlah kes harian tertinggi hari ini iaitu 351 kes diikuti Selangor dengan 303 kes dan Kuala Lumpur sebanyak 116 kes.

“Hingga kini 15,835 kes masih aktif dilaporkan di negara ini dan daripada jumlah itu 188 kes sedang dirawat di Unit Rawatan Rapi (ICU) manakala 84 daripadanya memerlukan bantuan pernafasan,” katanya menerusi Facebook hari ini.

Dalam pada itu, Dr Noor Hisham memaklumkan hari ini terdapat empat kes kematian dilaporkan membabitkan warganegara. Ia menjadikan jumlah kumulatif kes kematian di negara ini disebabkan oleh COVID-19 sebanyak 1,333 kes.+

Hingga jam 12 tengah hari ini, terdapat 1,052 kes sembuh dilaporkan menjadikan jumlah kumulatif kes pulih sepenuhnya ialah 345,005 kes atau 95.3 peratus daripada jumlah keseluruhan kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Marin Lancar Operasi Sempena Krismas & Tahun Baharu

LABUAN: Pasukan Polis Marin (PPM) Wilayah Persekutuan (WP) Labuan melancarkan operasi mencegah jenayah sempena cuti perayaan Hari Krismas dan Tahun Baharu.

Komander PPM Wilayah 4 Sabah Asisten Komisioner Mohamad Pajeri Ali berkata, operasi itu digerakkan menerusi penugasan Op Gelora Khas dari 19 hingga 23 Disember.

“Operasi serupa juga akan diteruskan pada 26 hingga 31 Disember,” katanya, menerusi kenyataan medianya di sini, semalam, berhubung pendekatan PPM WP Labuan.

Pajeri berkata objektif utama operasi itu mencegah jenayah di perairan dan memastikan pergerakan pengangkutan air beroperasi dengan baik dan mematuhi standard ditetapkan.

Ia termasuk pematuhan undang-undang untuk memastikan keselamatan semua pengguna pengangkutan air seperti penumpang feri dan bot berada dalam keadaan terjamin.

“Tumpuan juga akan diberikan terhadap pemeriksaan keadaan feri dan bot supaya mematuhi syarat peraturan lesen yang dikeluarkan Jabatan Laut Malaysia.

“Khususnya, memastikan alat-alat keselamatan di feri dan bot penumpang mencukupi, boleh berfungsi baik dan mengutamakan keselamatan semua penumpang,” katanya.

Mengulas lanjut, penguatkuasaan dan rondaan di laut dipertingkatkan dua kali ganda berbanding kebiasaannya, kerana disyaki aktiviti keluar-masuk migran akan bertambah.


Pemancing hilang ditemui lemas

BEAUFORT: Seorang lelaki yang hilang selepas selepas dipercayai terjatuh ke dalam sungai ketika memancing di tebing Sungai Padas dekat sini, ditemui lemas, pagi tadi.

Dalam kejadian kira-kira jam 9 malam tadi, mangsa, Romy Appellera, 40, dari Kampung Jempangan, di sini, dikatakan memancing bersama beberapa rakan sejak lewat petang sebelum dipercayai terjatuh ke dalam sungai berkenaan.

Berikutan itu, operasi mencari dan menyelamat (SAR) dijalankan oleh anggota bomba dengan bantuan Angkatan Pertahanan Awam Malaysia (APM), selain turut disertai anggota dari Ibu Pejabat Polis Daerah (IPD) Beaufort.

Ketua Balai Bomba dan Penyelamat Beaufort, Hasbullah Nenggok, berkata mayat mangsa ditemui tidak jauh dari lokasi dia dilaporkan hilang.

“Mayat mangsa ditemui pada jam 11.38 pagi oleh anggota penyelamat ketika menjalankan operasi pencarian di sekitar kawasan dia dilaporkan hilang sebelum diserahkan kepada polis untuk tindakan selanjutnya,” katanya di sini sebentar tadi.

Terdahulu, bomba menerima panggilan pada jam 9.08 malam tadi berhubung kejadian itu sebelum menghantar sepasukan anggota bersama sebuah jentera ke lokasi kejadian, selain dibantu anggota Pasukan Penyelamat di Air (PPDA) dari Balai Bomba dan Penyelamat Kuala Penyu.

Bagaimanapun, operasi terpaksa ditangguhkan pada jam 11.59 malam berikutan keadaan gelap sebelum bersambung semula pada jam 8 pagi tadi. – Berita Harian


Tiada Tindakan Akan Dikenakan Terhadap Haziq – Anwar

KUCHING, 16 Jun – Presiden Parti Keadilan Rakyat (PKR), Datuk Seri Anwar Ibrahim menegaskan tiada sebarang tindakan akan dikenakan terhadap Ketua Angkatan Muda Keadilan (AMK) Santubong, Haziq Abdullah Abdul Aziz yang mengaku terbabit dalam aksi intim bersama seorang menteri kabinet dalam video lucah.

Bagaimanapun, beliau berkata PKR akan menunggu siasatan polis terlebih dahulu dan tidak mahu mengambil keputusan terburu-buru untuk menghukum sehinggalah Haziq terbukti bersalah.

Anwar bercakap pada sidang media selepas menghadiri Majlis Rumah Terbuka Pimpinan PKR Negeri Sarawak di sini hari ini.


Pemenggal Kepala Tebusan Antara 8 Suspek Kumpulan Pengganas Ditahan – KPN

KUALA LUMPUR, 16 Nov — Seorang warga Filipina yang dipercayai terlibat memenggal kepala tebusan Kumpulan Abu Sayyaf merupakan antara lapan ditahan polis di Sabah dan Putrajaya dalam beberapa serbuan antara 30 Okt dan 12 Nov lalu.

Ketua Polis Negara Tan Sri Mohamad Fuzi Harun berkata operasi menahan kesemua suspek termasuk seorang warga tempatan dan tujuh warga Filipina yang disyaki terlibat dalam kumpulan pengganas itu dilakukan Bahagian Counter Terrorism Cawangan Khas, Polis Diraja Malaysia.

Tan Sri Mohammad Fuzi Harun. Gambar Bernama

Dalam kenyataan hari ini, beliau berkata tangkapan pertama melibatkan lelaki tempatan yang bekerja sebagai ejen menjual jongkong emas berusia 38 tahun di Putrajaya pada 30 Okt.

“Suspek terlibat dalam menyalurkan dana kepada Akel Zainal (rakyat Malaysia yang menyertai kumpulan pengganas DAESH di Syria) pada 2017 bagi tujuan membiayai aktiviti keganasan,” katanya.

Tangkapan kedua pada 1 Nov di Tenom, Sabah melibatkan tiga suspek warga Filipina berusia 27, 34 dan 51 tahun yang bekerja sebagai buruh.

“Mereka menganggotai Kumpulan Abu Sayyaf yang terlibat dalam kegiatan kidnapping for ransom (KFR) (penculikan untuk wang tebusan) di selatan Filipina dan Sabah,” kata Mohamad Fuzi sambil menambah suspek yang berusia 34 tahun itu mempunyai kemahiran menghasilkan senjata api bagi kegunaan kumpulan berkenaan.

Tangkapan seterusnya dilakukan di Ranau, Sabah pada 8 Nov melibatkan dua lagi warga Filipina berusia 35 dan 46 tahun yang masing-masing bekerja sebagai buruh dan juruteknik.

“Suspek berusia 35 tahun berperanan merekrut kanak-kanak untuk menyertai Kumpulan Abu Sayyaf dan dijadikan perisai manusia semasa bertempur dengan tentera Filipina di Basilan, selatan Filipina.

“Beliau juga terlibat dalam memenggal kepala tebusan kumpulan itu. Semasa ditangkap, kedua–dua suspek sedang merancang untuk melarikan diri ke selatan Filipina bagi mengelak ditangkap pihak berkuasa Malaysia,” kata Mohamad Fuzi.

Ketua Polis Negara berkata serbuan keempat pada 10 Nov lepas di Kinarut, Sabah menyaksikan penahanan seorang tukang besi warga Filipina berusia 30 tahun, yang merupakan komander Kumpulan Abu Sayyaf yang juga orang kanan kepada Furuji Indama, pemimpin kanan kumpulan berkenaan.

Operasi kelima dan terakhir menghasilkan penangkapan seorang peniaga pasar malam warga Filipina berusia 60 tahun di Tenom, Sabah pada 12 Nov.

Suspek terlibat melindungi seorang suspek yang ditangkap pada 8 Nov semasa cuba melarikan diri daripada buruan polis.

Kesemua mereka ditangkap kerana disyaki melakukan kesalahan di bawah Bab VIA – Kesalahan Berkaitan Dengan Keganasan, Kanun Keseksaan (Akta 574) dan disiasat mengikut prosedur di bawah Akta Kesalahan Keselamatan (Langkah-Langkah Khas) 2012 (Akta 747).


Dihalau Enggan Pakai Pelitup Muka

Washington: Penumpang America Airlines bertepuk tangan selepas seorang wanita diminta meninggalkan pesawat kerana enggan memakai pelitup muka seperti yang diarahkan anak kapal.

Rakaman video yang dirakamkan seorang penumpang Jordan Slade kemudiannya dimuat naik di laman sosial sebelum tular pada Jumaat.

Menerusi laporan New York Post, wanita terbabit diminta untuk memakai pelitup muka yang kini menjadi syarat wajib bagi setiap penumpang yang mahu menaiki pesawat bagi mengelak daripada penularan wabak Covid-19.

Namun wanita yang menaiki pesawat dari Ohio ke utara Carolina itu enggan berbuat demikian kerana mendakwa mempunyai masalah kesihatan jika memakainya.

Menerusi rakaman video itu, wanita terbabit dilihat mengambil semula beg yang disimpan di dalam ruang penyimpanan bagasi sebelum seorang penumpang lain berteriak ‘pergi’.

Ketika mahu keluar dari pesawat itu, beberapa penumpang bersorak dan bertepuk tangan dengan tindakan tegas syarikat penerbangan itu yang meminta wanita terbabit turun.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Takkan Berhenti Cuba Jatuhkan Muhyiddin, Kata Dr M

KUALA LUMPUR: Dr Mahathir Mohamad berikrar tidak akan berhenti daripada usaha menjatuhkan Perdana Menteri, Muhyiddin Yassin kerana berang dengan penggantinya memberi peluang kepada parti dicemari rasuah yang ditolak pengundi dalam pilihan raya umum 2 tahun lalu, kembali berkuasa.

Rabu lalu, bekas perdana menteri itu mempersoalkan kesahihan pakatan Muhyiddin yang berusia 2 bulan setengah dengan Umno.

“Salah untuk membuat penyusunan pintu belakang ini. Kami mahu memberi rakyat kerajaan sah yang mereka pilih. Itu matlamat kami,” katanya kepada Reuters dalam wawancara melalui sidang video.

Muhyiddin yang merupakan sebahagian daripada kerajaan Mahathir, tanpa disangka dilantik sebagai perdana menteri pada 1 Mac lalu selepas mendapat sokongan Umno untuk meraih majoriti di Dewan Rakyat.

Pembangkang mendakwa Muhyiddin mencuri kuasa dengan menukar perikatan berbanding mendapatkan jawatan nombor satu itu melalui pilihan raya.

Awal minggu ini, kerajaan Perikatan Nasional berjaya mengelakkan undi tidak percaya yang diusulkan Mahathir, dengan bertegas Parlimen memberi keutamaan kepada usaha membendung penularan Covid-19 dan kemerosotan ekonomi.

Tetapi, Mahathir berkata, pakatan Muhyiddin hanya meraih kelebihan 2 kerusi daripada 222 kerusi di Dewan Rakyat dan berkata beliau akan meneruskan kerjasama dengan Ketua Pembangkang, Anwar Ibrahim untuk menggulingkan kerajaan PN.

“Itu majoriti paling kecil yang pernah diperolehi mana-mana kerajaan di Malaysia,” kata Mahathir.

“(Muhyiddin) akan berdepan masalah besar kerana apa saja peluang yang kami ada untuk membuktikan tidak sah bagi beliau menjadi perdana menteri, kami akan lakukannya.”

Katanya, parti pembangkang akan menolak rang undang-undang yang dibawakan kerajaan Muhyiddin di Parlimen, jika undi percaya tidak dibenarkan dibentang.

“Jika semua yang dibawanya ke Parlimen ditolak, bagaimana beliau mahu teruskan?” – FMT

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Perkhidmatan Bas Percuma Ulang Alik Kiulu-Tamparuli

TUARAN: Lebih 50,000 penduduk di Kiulu bakal menikmati perkhidmatan bas percuma secara ulang alik pekan Kiulu dan Tamparuli.

Program berkenaan adalah kerjasama antara Persatuan Pengusaha Bas Kiulu dan Persatuan Belia Kiulu dengan dana adalah daripada ahli parlimen Tuaran, Datuk Seri Panglima Wilfred Madius Tangau.

Pengerusi Persatuan Pengusaha Bas Kiulu, Peris Gasingul, berkata program berkenaan pastinya memberi manfaat kepada penduduk Kiulu khususnya yang ingin ke Tamu Kiulu pada setiap Selasa dan Tamu Tamparuli pada setiap Rabu.

“Ia juga dapat memberi manfaat dan meringankan beban petani-petani di kawasan Kiulu yang ingin menjual hasil jualan mereka pada hari tamu,” katanya.

Sementara itu, Madius berharap penduduk Kiulu akan memanfaatkan sepenuhnya perkhidmatan pengangkutan bas percuma itu.

“Saya juga akan berunding dengan persatuan pengusaha bas kiulu bagaimana membantu murid-murid asrama SMK (Sekolah Menengah Kebangsaan) Tun Fuad Stephens yang memerlukan pengangkutan bas ekoran penutupan asrama sekolah berkenaan yang telah diisytiharkan tidak selamat oleh kerajaan,” katanya.

Terdahulu, Madius turut memberi sumbangan beras kepada pengusaha-pengusaha bas di Kiulu.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Juragan tempatan ditahan seludup minyak, gula, tepung ke Indonesia

TAWAU, 15 Feb – Tindakan juragan tempatan menyeludup keluar minyak masak, gula dan tepung untuk pasaran di Indonesia membawa padah apabila bot dikendalikannya ditahan Agensi Penguatkuasaan Maritim Malaysia (APMM) di perairan Tanjung Saima dekat sini, semalam.

Timbalan Pengarah Zon (Operasi), Zon Maritim Tawau, Komander Maritim Mohd Yusri Hussin berkata lelaki berusia 40-an itu ditahan bot peronda yang menjalankan Op Pluto Timur pada 1.15 tengah hari selepas menerima maklumat risikan berkaitan aktiviti seludup antara Sungai Logpond ke Sungai Melayu Sebatik.

“Pemeriksaan awal mendapati bot jongkong tersebut membawa muatan 170 paket minyak masak, 200 paket tepung gandum serta 240 paket gula prai dan juragan gagal menunjukkan dokumen atau surat kebenaran Kementerian Perdagangan Dalam Negeri dan Hal Ehwal Pengguna (KPDNHEP),” katanya dalam kenyataan di sini, hari ini.

Dalam pada itu, juragan tersebut turut membawa dua penumpang warga Indonesia masing-masing seorang lelaki dan wanita berumur 42 dan 44 tahun.

“Kedua-duanya memiliki dokumen pasport yang sah,” katanya lagi.

Ekoran itu, Mohd Yusri berkata pihaknya menahan juragan bot serta merampas barangan bernilai RM21,500 termasuk bot jongkong dan ditunda masuk ke jeti maritim di Tawau bagi tindakan lanjut mengikut Akta Kawalan Bekalan 1961.

Sementara itu, beliau turut memohon kerjasama masyarakat agar menyalurkan maklumat lengkap atau aduan kepada Maritim Malaysia sekiranya mengetahui kejadian kecemasan dan aktiviti jenayah di laut dengan menghubungi talian 24 jam MERS 999 atau pusat operasi Maritim Malaysia Tawau di 089-752115.


Sabah lebih terjejas fenomena el Nino sehingga Mei ini

KOTA KINABALU, 21 April – Sabah dijangka lebih terjejas oleh fenomena El Nino yang diramalkan berlaku sehingga Mei depan kata Timbalan Menteri Tenaga, Sains, Teknologi, Alam Sekitar dan Perubahan Iklim (MESTECC) Isnaraissah Munirah Majilis

Beliau berkata purata hujan yang turun juga turut berkurangan berbanding pada tahun lalu.

“Oleh itu, sama-samalah kita mencegah aktiviti pembakaran terbuka untuk mengurangkan pelepasan asap ke udara yang dikhuatiri bukan sahaja menjejaskan kualiti udara yang kita hirup tetapi juga akan merebak ke kawasan lain,” katanya.

Beliau berucap sempena majlis sambutan Hari Bumi 2019 yang bertemakan “Lindungi spesies kita” di Taman Awam Teluk Likas, di sini hari ini.

Anggota Parlimen Kota Belud itu berharap konsep ‘zero burning’ seperti di ladang kelapa sawit juga akan dapat dipraktikkan oleh semua petani dan peladang di negeri ini.

Sementara itu, Ketua Pengarah Jabatan Alam Sekitar (JAS) Datuk Dr Kamarulnajuib Che Ibrahim berkata setakat ini tiada individu di Sabah yang dikenakan tindakan akibat pembakaran terbuka.

Beliau berkata JAS mempunyai pelan tindakan pembakaran terbuka dianggotai semua agensi berkaitan kawalan pembakaran terbuka.

“Antara agensi yang terlibat termasuk Jabatan Meteorologi, Bomba dan Pejabat Tanah,” katanya.


Tidak Wajib Pakai Pelitup Muka Di Kawasan Terbuka Bermula 1 Mei – KJ

PUTRAJAYA : Pemakaian pelitup muka masih lagi diwajibkan jika berada di dalam bangunan (Indoor).

Menurut Menteri Kesihatan, Khairy Jamaluddin berkata pemakaian pelitup muka di luar bangunan (outdoor) dan kawasan terbuka pula adalah atas pilihan.

Namun, orang ramai tetap digalakkan untuk memakai pelitup muka kerana ia mampu mengurangkan penularan jangkitan.

Beliau mengumumkan mengenai kelonggaran tersebut dalam sidang media petang ini.


Imunisasi Polio: 34,ooo Kanak-Kanak Di Tawau Terima Vaksin Percuma

TAWAU, 1 Feb: Pejabat Kesihatan Kawasan Tawau menyasarkan kira-kira 34,000 kanak-kanak warganegara dan bukan warganegara menerima vaksin polio secara percuma melalui kempen imunisasi polio Sabah pada Jan hingga Mac tahun ini.

Pegawai Pejabat Kesihatan Kawasan Tawau, Dr G Navindran berkata 43 peratus iaitu kira-kira 14,000 kanak-kanak membabitkan beberapa  kawasan termasuk di Pulau Sebatik menerima imunisasi berkenaan sejak 21 Jan lalu.

“Imunisasi polio dos pertama diberi secara titisan ke mulut (OPV), dan pemberian imunisasi itu akan melalui dua fasa dengan pertama bermula 21 Januari sehingga 21 Februari dan fasa kedua 22 Februari sehingga 21 Mac,” katanya.

Beliau berkata demikian kepada pemberita majlis pelancaran kempen imunisasi polio Sabah peringkat Tawau di Kampung Titingan di sini, hari ini.

Program itu disempurnakan Anggota Dewan Undangan Negeri (ADUN) Apas, Datuk Nizam Abu Bakar Titingan.

Dalam pada itu Nizam berkata inisiatif pemberian vaksin itu menunjukkan keprihatinan kerajaan bagi memastikan rakyatnya sihat.

Nizam turut menasihati agar ibu bapa yang belum mendapatkan imunisasi untuk anak-anak mereka agar membawa anak mereka  berjumpa dengan pegawai kesihatan sama ada sepanjang kempen berjalan atau ke hospital untuk mendapatkan vaksin secara percuma.


3 Kali Gempa Bumi Berlaku Di Ranau Bulan Ini, Penduduk Dinasihat Berjaga-Jaga

KOTA KINABALU: Penduduk di daerah Ranau dinasihatkan supaya mengambil langkah berjaga-jaga berikutan kejadian beberapa gempa bumi lemah yang dikesan di daerah itu sejak beberapa hari lalu.

Pakar geologi Sabah, Prof Dr Felix Tongkul, bagaimanapun berkata penduduk di daerah terbabit tidak perlu risau dengan kejadian itu yang terbaru berlaku tengah malam tadi.

Katanya, ia adalah kejadian biasa yang berlaku di Ranau berdasarkan rekod gempa bumi sebelum ini yang banyak dikesan di sekitar daerah itu.

“Gempa bumi lemah yang berlaku malam tadi dan beberapa hari yang lalu di Ranau adalah kejadian biasa. Penduduk tidak perlu risau. Penduduk Ranau hanya perlu berjaga-jaga sahaja,” katanya dalam maklum balasnya ketika dihubungi, hari ini.

Berdasarkan kenyataan dikeluarkan Jabatan Meteorologi, gempa bumi terbaru di daerah itu dikesan pada jam 12.02 tengah malam tadi dengan magnitud 2.5 skala Richter.

Ia adalah kejadian gempa bumi ketiga dikesan di Ranau dalam bulan ini selepas gegaran bermagnitud 2.8 dan 2.7 skala Richter pada 18 dan 19 April lalu.

Difahamkan, gegaran akibat gempa bumi lemah itu dapat dirasai di sekitar Ranau, khususnya di kawasan berhampiran pusat gempa, namun tiada laporan kemalangan atau kejadian tidak diingini berlaku.

Penduduk di Ranau sudah biasa berdepan dengan gegaran kecil gempa bumi terutama selepas gempa bumi berukuran 5.9 skala Richter berpusat di Gunung Kinabalu yang menggegarkan hampir seluruh Sabah pada 5 Jun 2015.

Gempa bumi yang mengorbankan 18 pendaki di Gunung Kinabalu dan menyebabkan pelbagai kerosakan harta benda itu menghasilkan lebih seratus gempa susulan yang berlarutan selama lebih setahun.

Sejak insiden itu, penduduk di Ranau sudah biasa dengan gegaran gempa bumi dan langkah berjaga-jaga sudah menjadi perkara rutin setiap kali berlaku gegaran.

Felix sebelum ini berkata, gempa bumi di daerah Ranau adalah perkara biasa berikutan kedudukannya dalam kawasan sesar aktif yang berpunca daripada aktiviti seismik atau pergerakan dalam bumi.

Malah, katanya gempa bumi bermagnitud kecil dijangka terus berlaku, namun tidak menyebabkan kerosakan serius, selain disifatkan sebagai baik untuk melepaskan tenaga tersimpan dalam bumi bagi mengelak gempa lebih besar.

Selain daerah Ranau, gempa bumi juga dikesan berlaku di daerah lain terutama di Lahad Datu, Kunak, Sandakan dan Kudat.

Selepas Ranau, Lahad Datu juga disifatkan sebagai daerah berisiko tinggi dilanda gempa bumi kuat berdasarkan rekod lalu pernah dilanda gempa bumi bermagnitud 6.2 skala Richter iaitu pada 1976. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kastam Sabah Rampas Dadah Bernilai RM1.15 Juta

TAWAU, 13 Julai: Jabatan Kastam Diraja Malaysia (JKDM) Sabah menahan empat individu serta merampas 23 kilogram dadah dengan nilai anggaran RM1.15 juta dalam tiga operasi Op Ice Break II di Sabah.

Penolong Ketua Pengarah Kastam Zon Sabah, Datuk Abdullah Jaapar berkata operasi antara 1 hingga 4 Julai itu membabitkan satu kes di Lapangan Terbang Tawau dan dua lagi di Lapangan Terbang Antarabangsa Kota Kinabalu (LTAKK).

“Pada 1 Julai lalu, jam 11.40 pagi di Lapangan Terbang Tawau, seorang lelaki 53 tahun yang tiba dari Kuala Lumpur menaiki pesawat komersial ditahan bersama bagasi mengandungi dadah jenis methamphetamine dengan anggaran berat 4.193 kilogram (RM209,650) dan siasatan lanjut turut membawa kepada penahanan seorang wanita berumur 49 tahun.

“Pada 2 Julai lepas, pegawai Kastam memeriksa satu beg plastik yang ditinggalkan dalam tandas Balai Ketibaan LTAKK dan di dalamnya mengandungi lapan bungkusan berisi dadah methamphetamine dengan berat kira-kira 8 kilogram dengan nilai anggaran RM400,000,” katanya dalam satu sidang akhbar di sini, hari ini.

Menurutnya, dua hari kemudian, di LTAKK, JKDM menahan dua lelaki berumur 40-an serta merampas 11 kilogram methamphetamine bernilai anggaran RM550,000 yang disembunyikan dalam dua bagasi, pada 12.34 tengah malam.

Selain kejayaan itu, beliau berkata pihaknya turut merampas minuman keras pada 29 Jun serta 7 Julai lalu di Pelabuhan Sepanggar dan kawasan industri, Kota Kinabalu, yang membabitkan pelbagai jenama minuman termasuk Tiger dan Carlsberg bernilai keseluruhan RM1.27 juta.

Sementara itu, Abdullah mengingatkan orang awam supaya tidak takut untuk menyalurkan sebarang maklumat bagi memerangi jenayah penyeludupan kerana identiti setiap pemberi maklumat adalah dijamin dirahsiakan.

Beliau kata orang awam boleh menyalurkan maklumat berkaitan aktiviti penyeludupan dengan menghubungi Talian Bebas Tol Kastam 1-800-88-8855 atau membuat aduan di laman sesawang iaitu http://aduan.customs.gov.my.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 70% Penduduk Dewasa Di Sabah Lengkap Dua Dos Vaksin – Masidi

KOTA KINABALU: Menteri Kerajaan Tempatan dan Perumahan Masidi Manjun berkata, lebih 2 juta penduduk di Sabah telah lengkap dos vaksin setakat 11 Okt lalu dengan 70.3% daripadanya adalah penduduk dewasa.

Selain itu, katanya, seramai 115,966 orang atau 27% daripada jumlah penduduk Sabah yang telah lengkap dos vaksin adalah remaja.

“Kumulatif penduduk Sabah yang telah menerima vaksin dos satu setakat 11 Okt adalah seramai 2,380,981 orang dan ia meliputi 2,079,569 orang penduduk dewasa bersamaan dengan 75.4%.

“Sementara itu, bagi penduduk Sabah yang menerima dos lengkap adalah 2,055,483 orang dan daripada jumlah ini, seramai 1,939,517 orang atau 70.3% adalah penduduk dewasa.

“Bagi penduduk remaja pula, seramai 301,412 orang atau 70.7% telah menerima satu dos vaksin, manakala penduduk remaja yang telah lengkap dos vaksin adalah 115,966 atau 27.0% orang setakat ini,” katanya dalam kenyataan harian perkembangan Covid-19 Sabah, hari ini.

Terdahulu, dalam ucapan penggulungan beliau pada sidang DUN Sabah, baru-baru ini, Masidi mencadangkan supaya pergerakan rentas daerah di seluruh Sabah dibenarkan selepas tahap vaksinasi mencapai sekurang-kurangnya 70%.

Bagaimanapun, katanya, setiap keputusan mahupun perubahan akan dilakukan berdasarkan analisis terhadap data dan situasi.

Setakat ini, kebenaran merentas daerah di Sabah hanya dibenarkan mengikut zon, iaitu dengan enam zon ditetapkan.

Sabah juga belum membenarkan pergerakan rentas negeri walaupun Perdana Menteri telah mengumumkan kebenaran itu pada Ahad.

Bagaimanapun, keputusan mengenai perkara itu dijangka diumumkan esok selepas kerajaan negeri mengadakan mesyuarat Kabinet. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat perlu berkorban, kewangan negara terhad

SHAH ALAM: Rakyat perlu berkorban pada masa kini kerana tiada lagi bantuan yang diberikan dengan mudah seperti zaman pentadbiran kerajaan terdahulu.

Perdana Menteri, Tun Dr Mahathir Mohamad berkata, kerajaan Barisan Nasional (BN) memberi terlalu banyak bantuan kepada rakyat meskipun di saat kewangan negara tenat.

Menurutnya, bantuan yang diberikan pada ketika itu adalah semata-mata untuk mendapat sokongan dan undi supaya mereka terus berkuasa.

“Kerajaan dulu suka bagi duit pada orang, kita kata kita tiada duit, duit yang mereka bagi itu duit curi.

“BR1M (Bantuan Rakyat 1Malaysia) yang dia bagi itu duit curi, nelayan pun dapat gaji, semua orang dapat, semata-mata nak beli sokongan,” katanya.

Beliau berkata demikian pada Program Bicara Minda Bersama Tun Dr Mahathir Mohamad di Seksyen 15 di sini, hari ini.

Katanya, rakyat perlu menerima hakikat bahawa kerajaan tidak mempunyai kewangan yang banyak untuk memberi pelbagai bentuk bantuan seperti dulu.

“Pada saya, itulah pengorbanan paling besar dilakukan rakyat pada masa kini,” katanya.


Cadangan Penjualan Saham Petronas Dibincang 16 September

KOTA KINABALU: Cadangan Kerajaan Persekutuan untuk menjual sebahagian saham Petronas kepada negeri-negeri pengeluar minyak akan dibincang dengan Perdana Menteri dalam Mesyuarat Jawatankuasa Khas Kabinet untuk menyemak pelaksanaan Perjanjian Malaysia 1963 pada 16 Disember ini.

Ketua Menteri, Datuk Seri Panglima Mohd. Shafie Apdal berkata, beliau bersama Ketua Menteri Sarawak, Datuk Patinggi Abang Johari Tun Openg akan duduk semeja dengan Tun Dr Mahathir Mohamad di Kuala Lumpur.

Katanya, mesyuarat itu adalah susulan kepada beberapa siri perbincangan yang telah dilakukan sebelum ini bersama pihak berkepentingan dan Petronas.

“Kita akan melihat pilihan-pilihan yang boleh diterima pakai semua pihak bukan hanya kerajaan negeri dan Kerajaan Persekutuan tetapi juga Petronas.

“Kita akan melihat kepada pilihan itu, apa yang penting ada keharmonian dalam keputusan yang dibuat,” katanya dalam sidang akhbar selepas Majlis Perasmian Perayaan Krismas Kota Kinabalu 2019 malam tadi.

Beliau berkata ketika ditanya mengenai kenyataan Perdana Menteri berhubung cadangan kerajaan mempertimbang penjualan saham Petronas kepada negeri-negeri dimana, syarikat minyak dan gas asli itu beroperasi.

Dalam temubual bersama Reuters pada 10 Disember, Mahathir berkata, kerajaan akan mempertimbangkan penjualan saham Petronas kepada negeri-negeri di mana syarikat minyak dan gas asli itu beroperasi di Malaysia.

Penjualan itu termasuk kepada Sabah dan Sarawak kerana kerajaan tidak mampu memenuhi tuntutan menaikkan royalti yang dibayar syarikat minyak negara itu daripada lima peratus kepada 20 peratus.

Cadangan itu dibuat dalam usaha mencari dana bagi kerajaan yang kini dibebani hutang yang tinggi.

Langkah itu memberi kuasa kepada Sabah dan Sarawak dalam pengurusan Petonas yang merupakan pengeksport gas asli dan cecair ketiga terbesar dunia.

Sebelum itu Pada 7 Disember, Ketua Pegawai Eksekutif Petronas, Wan Zulkiflee Wan Ariffin dilaporkan be cc rkata, Petronas tidak dapat membayar 20 peratus royalti kepada negeri pengeluar minyak dan gas kerana mereka menampung kos pengeluaran tinggi dan margin keuntungan yang rendah.

Sementara itu, ditanya adakah saham itu perlu diserahkan terus kepada kerajaan negeri tanpa perlu menjualnya, Mohd Shafie berkata, mereka akan melihat perkara tu.

“Buat masa ini, saya tidak dapat memberikan semua maklumat mengenai perkara itu kerana perbincangan akan diadakan pada 16 Disember ini, jadi saya tidak mahu membuat kenyataan terlalu awal,” ujarnya.


Suspek utama kes bunuh Siti Kharina direman

LELAKI warga Nigeria ditahan reman tujuh hari bagi membantu siasatan kes bunuh Ketua Jururawat Hospital Serdang, Siti Kharina Mohd Kamaruddin yang ditemui mati di sebuah kondominium di Cyberjaya, Rabu lalu.

Perintah reman dikeluarkan Majistret A Akhiruddin@Boy Acho di Mahkamah Majistret Sepang, pagi ini.

Suspek utama berusia 30-an itu tiba di Kompleks Mahkamah Sepang jam 11.12 pagi sambil dikawal oleh anggota dan pegawai dari Ibu Pejabat Polis Daerah (IPD) Sepang.

Semalam, dua individu masing-masing lelaki Pakistan dan wanita Nigeria berusia 38 dan 35 tahun turut ditahan reman selama tujuh hari bagi membantu siasatan kes sama.

Kedua-dua mereka ditahan awal pagi semalam di sekitar Kuala Lumpur.

Suspek warga Nigeria itu diberkas sepasukan pegawai dan anggota Jabatan Siasatan Jenayah (JSJ) Ibu Pejabat Polis Kontinjen (IPK) Selangor di Cheras Sentral kira-kira jam 3 petang semalam.

Mayat Siti Kharina yang dilaporkan hilang sejak 8 Mei lalu ditemui dalam sebuah unit kondominium di Cyberjaya, pada 2.30 petang Rabu lalu dengan kesan kelar di dada, leher dan kepala.

Mangsa dipercayai meninggal dunia sejak empat atau lima hari lalu dan mayatnya dihantar ke Hospital Serdang untuk bedah siasat.

Siti Kharina yang dikatakan sudah lima tahun bertugas Hospital Serdang dan tinggal berjauhan dengan suami serta tiga anak perempuannya yang masing-masing berusia antara 10 hingga 14 tahun.

Kehilangan Siti Kharina hanya disedari apabila rakan serumah jururawat itu menghubungi ahli keluarganya bertanya mengenai keadaannya apabila tidak pulang ke rumah dan melapor diri bertugas di tempat kerja. – Harian Metro


UMS terima RM1 juta sumbangan zakat daripada BPMB

KOTA KINABALU, 22 Feb – Universiti Malaysia Sabah (UMS) telah menerima sumbangan wang zakat korporat sebanyak RM1 juta daripada Bank Pembangunan Malaysia Berhad (BPMB), hari ini.

Sumbangan zakat berkenaan disampaikan oleh Ketua Kumpulan Pengurusan Syariah BPMP, Mohamad Salihin Deris kepada Timbalan Pendaftar UMS, Mohd Zaidie Adilai, yang mewakili Naib Canselor UMS, Prof. Datuk Dr. D Kamarudin D Mudin dalam satu majlis di Masjid UMS, di sini, hari ini.

Terdahulu, D Kamarudin, dalam teks ucapannya yang dibacakan Zaidie, berkata, UMS berterima kasih kerana mendapat kepercayaan  bank tersebut serta menjadi penyumbang terbesar untuk universiti berkenaan setakat ini.

“Sumbangan zakat yang terkumpul akan diagihkan kepada empat kategori iaitu asnaf fakir, miskin, mualaf dan fi sabilillah (pelajar). Sumbangan berkenaan diagihkan mengikut 1,021 permohonan zakat yang diterima melalui sistem e-zakat yang telah dibuka dari 26 Okt hingga 26 Nov tahun lalu,” katanya.

Turut hadir pada majlis tersebut ialah Pengarah Pusat Islam UMS, Prof. Madya Dr. Muhamad Suhaimi Taat dan Eksekutif Kanan Komunikasi Korporat Kumpulan BPMB, Nor Sham Soyod.


Pesawat Bawa Peralatan Perubatan Covid-19 Terhempas, Enam Dipercayai Maut

MOGADISHU: Sebuah pesawat yang membawa bekalan bantuan perubatan COVID-19 terhempas di Somalia pada Isnin.

Menurut laporan berita tempatan, pesawat yang dikendalikan East African Express Airways itu terhempas di bandar Bardale.

Kejadian menyebabkan kesemua enam penumpang dan kru meninggal dunia, kata Menteri Pengangkutan Somalia Mohamed Salad kepada Reuters.

Pesawat yang membawa warga Kenya dan Somalia itu dikatakan sedang dalam perjalanan menghantar peralatan perubatan ke bandar.

Enam yang maut ialah juruterbang, pembantu juruterbang, jurutera penerbangan, juruterbang pelatih, serta dua orang yang bekerja untuk syarikat penerbangan.

“Lima mayat berjaya ditemui setakat ini,” kata Mohamed Salad.

Kerajaan Somalia menghantar pasukan untuk menyiasat dan akan tiba pada Selasa selain menyambut baik mana-mana bantuan antarabangsa.

Beliau menolak untuk membuat spekulasi mengenai punca nahas namun bekas menteri pertahanan mendakwa saksi di lapangan terbang melihat pesawat itu terhempas setelah ditembak.

Abdirashid Abdullahi Mohamed mendakwa saksi tersebut melihat pesawat itu yang cuba untuk mendarat pada awalnya terpaksa berpatah balik kerana ada haiwan liar di landasan, namun ia ditembak di sayap pada cubaan kedua untuk mendarat.

Dia turut memberikan gambar yang menunjukkan pesawat itu terbakar, serpihannya tersebar di beberapa kawasan, namun ekor pesawat itu tidak terjejas.

Photos from the crash site outside Bardale town. All six people on board are dead. The plane was chartered by an NGO and was transporting medical supplies and mosquito nets to Bardale. Crash occurred around 3:45pm local time. pic.twitter.com/JAwqbNZ54R

Abdirashid turut memberikan senarai penumpang dengan enam nama, bagaimanapun kesahihan gambar atau nama berkenaan tidak dapat disahkan.- Awani


Pesawat Penumpang Terhempas Di Kazakhstan

ALMATY: Pesawat yang membawa 95 penumpang dan lima anggota kru terhempas berhampiran Almaty hari ini, menurut kenyataan lapangan terbang bandar raya terbesar di Kazakhstan itu.

Ia berkata, ada mangsa terselamat dalam nahas berkenaan dan perkhidmatan kecemasan berada di lokasi kejadian.

Pesawat itu dalam penerbangan ke Nur-Sultan, ibu kota negara di Asia Tengah itu. — Reuters


Polis cari enam suspek pergaduhan di Sandakan

SANDAKAN: Polis giat mengesan enam lelaki bagi membantu siasatan berhubung kejadian rusuhan di sebuah restoran di Sri Taman di sini, minggu lalu.

Ia susulan laporan dua remaja berusia 18 dan 19 tahun berhubung pergaduhan di sebuah restoran di taman terbabit, kira-kira jam 12.30 tengah malam, Jumaat lalu.

Dalam kejadian itu, berlaku perselisihan antara kedua-dua remaja terbabit dengan suspek sebelum seorang daripada mangsa ditampar.

Ketua Polis Daerah Sandakan, Asisten Komisioner Mohd Azhar Hamin, berkata mangsa kemudian membawa beberapa rakan ke lokasi kejadian untuk meleraikan perselisihan faham tetapi bertukar menjadi pergaduhan.

Berikutan kejadian itu, katanya, remaja terbabit cedera di telinga dan kepala akibat dipukul menggunakan tali pinggang dan gelas.

“Siasatan mendapati kejadian bermula selepas seorang daripada mangsa ditampar oleh suspek.

“Suspek kini giat diburu untuk membantu siasatan,” katanya dalam kenyataan di sini, hari ini.

Kes disiasat mengikut Seksyen 148 Kanun Keseksaan kerana merusuh. – Harian Metro


Lelaki Maut Tersangkut Di ‘Flyover’ KKIA, Isteri Parah

KOTA KINABALU: Seorang lelaki maut manakala isteri parah apabila kereta dinaiki pasangan terbabit dipercayai terbabas lalu terjatuh di laluan bertingkat (flyover) di Jalan Kepayan, berhampiran Lapangan Terbang Antarabangsa Kota Kinabalu (KKIA), di sini, malam ini.

Dalam kejadian jam 10.10 malam itu, mangsa lelaki berusia 51 tahun yang tersangkut di tembok flyover disahkan meninggal dunia di lokasi kejadian.

Isterinya berusia 35 tahun yang dipercayai terjatuh bersama kereta parah dan dihantar ke Hospital Queen Elizabeth II (HQE II) untuk rawatan lanjut.

Ketua Polis Daerah Kota Kinabalu, Asisten Komisioner Habibi Majinji berkata, pihaknya yang menerima panggilan mengenai kemalangan itu bergegas ke lokasi kejadian untuk siasatan lanjut.

Katanya, sebaik tiba, pihaknya mendapati kemalangan membabitkan sebuah kereta Proton Saga.

“Kereta berkenaan dipercayai terbabas sebelum melanggar tembok jalan lalu terjatuh ke bawah ‘flyover’ KKIA.

“Mangsa lelaki disahkan meninggal dunia oleh pasukan perubatan manakala isterinya dibawa menaiki ambulans ke HQE II,” katanya ketika ditemui di lokasi kejadian sebentar tadi.

Habibi berkata, siasatan lanjut masih dijalankan dan kes disiasat mengikut Seksyen 41(1) Akta Pengangkutan Jalan 1987. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Penerima Pertama Vaksin COVID-19 Di Sabah

KOTA KINABALU: Ketua Menteri Sabah, Datuk Hajiji Noor, dijangka menjadi individu pertama di Sabah diberikan suntikan vaksin COVID-19 selepas pelancaran program Vaksinasi COVID-19 peringkat negeri Sabah yang dijadualkan pada 4 Mac ini.

Jurucakap COVID-19 Sabah, Datuk Masidi Manjun, berkata walaupun belum ada keputusan rasmi berhubung perkara itu, sudah menjadi kebiasaan sesuatu yang baharu itu akan didahului oleh ketua kerajaan.

Katanya, kumpulan pertama vaksin untuk fasa pertama program vaksinasi negeri ini akan tiba pada 25 Februari ini sebelum disusuli dua lagi kumpulan vaksin akan dihantar kemudian.

“Ketua Menteri dijangka menerima suntikan vaksin COVID-19 selepas perasmian Vaksinasi COVID -19 peringkat Sabah yang dirancang 4 Mac ini.

“Setakat ini, sebanyak 109 pusat pemberian vaksin sudah dikenal pasti dan akan terbabit dalam pemberian vaksin di seluruh negeri.

“Jumlah pusat pemberian vaksin ini akan diteliti keperluannya oleh Pasukan Petugas Imunisasi COVID-19 (CITF) daerah masing-masing,” katanya pada sidang media perkembangan COVID-19 Sabah, malam ini.

Masidi berkata, belum ada maklumat rasmi mengenai jumlah dos vaksin yang akan dihantar ke Sabah namun dos yang diterima dalam tiga kumpulan dijangka mencukupi untuk memenuhi keperluan rakyat negeri ini.

Mengenai cadangan memberi suntikan vaksin kepada guru dan pelajar pada fasa pertama, Masidi berkata kerajaan negeri menyokong guru berdepan masalah kesihatan diberikan keutamaan.

“Dalam perancangan awal fasa satu program Vaksinasi COVID-19, hanya merangkumi petugas kesihatan barisan hadapan dalam sektor kerajaan dan swasta serta petugas perkhidmatan penting dan pertahanan seperti polis, tentera, Jabatan Bomba dan Penyelamat serta Jabatan Imigresen.

“Namun begitu, kerajaan Sabah akan membuat pertimbangan teliti terhadap isu pemberian suntikan dalam fasa satu kepada guru mempunyai masalah kesihatan dan faktor risiko lain, selaras dengan pengumuman Menteri Sains, Teknologi dan Inovasi, Khairy Jamaluddin pada 21 Februari lalu,” katanya.

Sementara itu, Hajiji dalam kenyataannya sebelum itu mengalu-alukan ketibaan kumpulan pertama bekalan vaksin COVID-19 Pfizer-BioNTech di Malaysia yang disifatkannya sebagai amat penting untuk membendung penularan COVID-19.

Hajiji berkata, beliau akan menyambut ketibaan kumpulan pertama vaksin COVID-19 untuk Sabah di Lapangan Terbang Antarabangsa Kota Kinabalu (KKIA) pada 25 Februari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lori Muat Ikan Masuk Gaung Di Jalan Tawau-Semporna

SEMPORNA : Sebuah lori membawa muatan ikan terjatuh ke dalam gaung selepas terbabas sendiri di Jalan Semporna-Tawau, di sini.

Pusat gerakan Operasi Jabatan Bomba dan Penyelamat Malaysia Negeri Sabah menerima panggilan kecemasan melalui talian MERS999 pada jam 12.10 tengah hari.

Sebanyak 9 anggota bomba daripada Balai Bomba Semporna yang diketuai PBK II Rosman Gari dikejarkan ke lokasi kejadian.

Menurut ketua operasi terdapat tiga mangsa yang terlibat dalam kemalangan tersebut. Dua mangsa berjaya keluar sendiri dari kenderaan terbabit manakala seorang mangsa masih tersepit.

Bagaimanapun, mangsa yang tersepit berjaya dikeluarkan dengan bantuan pasukan bomba dan diberikan rawatan awal oleh pasukan EMRS.

Kesemua mangsa dihantar ke Hospital Semporna dengan menggunakan jentera EMARS dan Ambulan untuk menerima rawatan lanjut sebelum operasi ditamatkan pada jam 1 petang.


Warga Emas Maut Dihempap Tayar Lori ‘Terbang’

LAHAD DATU: Seorang lelaki maut dihempap tayar lori ‘terbang’ di Jalan Lahad Datu-Sandakan, di sini hari ini.

Dalam kejadian pukul 10.20 pagi itu, mangsa, Hadi Lanunu, 64, maut di lokasi kejadian selepas tayar lori berkenaan mengenai kepalanya.

Ketua Polis Daerah Lahad Datu, Asisten Komisioner Nasri Mansor berkata, terdahulu, sebuah lori tanker dengan muatan minyak kelapa sawit dalam perjalanan dari arah Sandakan menuju ke Lahad Datu.

“Sebaik tiba di lokasi, satu daripada tayar lori berkenaan tertanggal secara tiba-tiba.

“Tayar itu kemudian terbang dan bergolek sebelum mengenai mangsa yang kebetulan sedang berjalan kaki di tepi jalan raya, di lokasi berkenaan,” katanya.

Katanya, mangsa mengalami cedera parah terutamanya di bahagian kepala  sekali gus menjadi punca kepada kematiannya.

Nasri berkata, siasatan ke atas pemandu lori warga Indonesia, 42, mendapati dia tidak berada di bawah pengaruh alkohol ketika memandu.

“Bagaimanapun, suspek hanya mempunyai dokumen perjalanan diri yang sah, tetapi tidak mempunyai sebarang lesen kenderaan.

“Sehubungan itu, polis menahan suspek untuk siasatan lanjut mengikut Seksyen 41 (1) Akta Pengangkutan Jalan 1987,” katanya.

Nasri berkata, tindakan perundangan juga dikenakan ke atas majikan suspek kerana mengambil pekerja tanpa lesen selain kenderaan tidak mempunyai cukai jalan.

Mayat mangsa dihantar ke Hospital Lahad Datu untuk bedah siasat.- BorneoToday


Pasukan Petugas Nafi JHL Sembunyi Kematian Gajah Di Sabah

KOTA KINABALU: Anggota Pasukan Petugas Gajah Sabah (SETF) tampil membela Jabatan Hidupan Liar negeri selepas ia dituduh cuba menyembunyikan jumlah sebenar kematian gajah di negeri itu.

Mereka yang mewakili badan bukan kerajaan (NGO) menafikan laporan yang mendakwa jabatan itu tidak telus berkongsi data dan maklumat mengenai kematian gajah.

Dakwaan itu dibuat oleh seorang pakar hidupan liar dan pemuliharaan tempatan yang tidak disebutkan namanya di sebuah portal berita dalam talian.

Anggota SETF Nurzhafarina Othman dan Benoit Goossens menolak dakwaan itu dengan berkata, kerajaan berusaha sebaik mungkin untuk menangani masalah kematian gajah liar, terutamanya melalui pasukan petugas.

Nurzhafarina, seorang pakar gajah Borneo dan pengasas program pemuliharaan gajah Projek Seratu Aatai, berkata, seorang “pakar” tidak akan menyembunyikan namanya, malah akan memberikan bukti untuk menyokong dakwaan tersebut.

Katanya, SETF sering bertemu untuk membincangkan masalah utama yang dihadapi.

“Seorang pakar akan mencari jalan untuk memperbaiki sistem. Tulis surat rasmi kepada jabatan dan dapatkan penjelasan.

“Saya menyeru semua ‘pakar’ agar bersikap telus ketika mereka membuat kenyataan. Sekiranya mereka ‘bersembunyi’ seperti ini, ia tidak akan memberi kebaikan kepada sesiapa,” katanya.

Kritikan itu timbul susulan kematian empat ekor gajah di Sabah baru-baru ini, semuanya di ladang kelapa sawit, termasuk satu bangkai yang dilapah ditemui di daerah pedalaman Tongod.

Anggota badan haiwan itu dikerat-kerat dan kulitnya disiat.

Seorang lagi ahli pemuliharaan dalam laporan dalam talian tersebut mendakwa Jabatan Hidupan Liar tidak berminat untuk berkongsi maklumat kerana ia akan menjejaskan reputasinya.

Jabatan itu juga dituduh bercakap mengenai kematian tersebut hanya setelah didesak oleh media dan berita mengenai kematian gajah tersebar di media sosial.

Goossens, seorang pakar hidupan liar yang mengetuai pusat penyelidikan Danau Girang Field Centre, menolak tanggapan bahawa jabatan itu cuba menyembunyikan kematian tersebut dengan berkata, ia seperti pihak yang kononnya ‘pakar’ itu mempunyai isu dengan kerajaan.

“Jabatan ini tidak bersembunyi daripada orang ramai. Pembunuhan (gajah) itu disiarkan di akhbar dan tidak disembunyikan daripada pengetahuan orang ramai.”

“Saya anggota SETF dan saya berjanji kepada anda bahawa kami, termasuk agensi kerajaan seperti Jabatan Hidupan Liar dan Perhutanan, melakukan segala yang kami mampu untuk mengatasi isu ini.

“Tetapi ada beberapa pihak yang menggelarkan diri mereka sebagai ahli pemuliharaan dan suka mengkritik dan menghabiskan masa di sebalik komputer, menyerang pihak yang melakukan kerja sebenar,” katanya.

FMT telah menghubungi Jabatan Hidupan Liar untuk mendapatkan komen.

Pasukan Petugas Gajah Sabah ditubuhkan pada 2018 susulan peningkatan mendadak kadar kematian gajah di negeri itu.

Pasukan itu dipengerusikan oleh Kementerian Pelancongan, Kebudayaan dan Alam Sekitar Negeri, dengan Jabatan Hidupan Liar sebagai sekretariat.

Pasukan itu juga dianggotai Jabatan Perhutanan Negeri dan beberapa NGO.

Sejumlah 116 ekor gajah mati di antara Okt 2010 dan Sept tahun lalu. Dalam tempoh tersebut, tahun 2018 mencatatkan jumlah kematian tertinggi dengan sekurang-kurangnya 30 kes.

Kematian tersebut terutamanya disebabkan perangkap, kekurangan makanan dan penyakit. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKOB Tawau Buat Laporan Polis Isu Penempatan Pusat Kuarantin

TAWAU: Pusat Kawalan Operasi Bencana (PKOB) Daerah Tawau membuat laporan polis berhubung tindakan segelintir individu yang menularkan perkara tidak benar mengenai pusat kuarantin Institut Pendidikan Guru (IPG) Kampus Tawau, minggu lalu.

Pengerusi PKOB Tawau Datuk Ir Amrullah Kamal berkata, ia bagi membolehkan siasatan terperinci dilakukan oleh pihak berkuasa mengenai ketelusan pengendalian pusat kuarantin tersebut termasuk aduan yang dibuat.

“Terdahulu kami menerima maklumat yang tular di media sosial berhubung ketidakpuasan hati mereka yang dikuarantin di IPG Kampus Tawau termasuk membabitkan tandas, keadaan bilik dan makanan yang disediakan.

“Perkara ini sudah dibincangkan dalam mesyuarat Jawatankuasa Kecil Kuarantin yang membabitkan petugas di IPG Kampus Tawau,” katanya ketika ditemui media, baru-baru ini.

Menurut Amrullah, pihaknya juga mengarahkan Agensi Pertahanan Awam Malaysia (APM) yang ditugaskan mengendalikan pusat kuarantin untuk membuat laporan polis berhubung dakwaan aduan yang ditularkan di media sosial.

“Saya akui mungkin ada masalah seperti pengagihan tandas antara lelaki dan perempuan, namun beberapa tindakan sudah diambil termasuk penandaan dan sebagainya.

“Berhubung penempatan dua orang penghuni dalam satu bilik, PKOB Tawau mengambil kira jarak antara katil sejauh dua meter sudah mematuhi penjarakan sosial yang ditetapkan,” katanya.

Dalam hal ini, Amrullah berkata, ia terpulang kepada penghuni untuk menjaga jarak sesama orang sekeliling sepanjang ditempatkan di situ.

“Kami menyediakan kemudahan termasuk cecair sanitasi dan pelitup muka, namun, dalam perkara ini, ia masih perlu bergantung kepada penghuni untuk melakukan penjagaan kendiri ketika dikuarantin.

“Begitu juga dengan makanan yang dikatakan tidak mencapai standart termasuk dakwaan nasi mentah, saya sendiri sudah melakukan siasatan mengenainya dengan menemui penghuni di sana bagi bertanyakan sendiri sejauh mana kebenaran dakwaan tersebut,” katanya.

Tambah Amrullah, peruntukkan perbelanjaan makanan sebanyak RM22 ditetapkan oleh Kerajaan Negeri bagi setiap penghuni yang dikuarantin.

“Jumlah itu jauh lebih rendah berbanding di tempat lain seperti Semenanjung yang memperuntukkan perbelanjaan sehingga RM45 sehari bagi setiap penghuni.

“Justeru, kami cuba menyediakan hidangan terbaik mengikut jumlah peruntukkan yang diberikan dan ini mungkin tidak mencapai tahap yang biasa dirasai pengadu sebelum dikuarantin atau dirumah,” katanya.

Menurut Amrullah, hasil pertemuan bersama lebih 400 penghuni di situ, pihaknya mendapati dakwaan yang ditularkan sebelum ini adalah tidak benar dan hanya membabitkan segelintir pihak sahaja.

Sementara itu, Amrullah menjelaskan selepas ini, setiap penghuni yang tiba di Lapangan Terbang Tawau akan dihantar terus ke daerah masing-masing untuk menjalani proses kuarantin.

“Ia membabitkan daerah Lahad Datu, Kunak dan Semporna yang mana sebelum ini ditempatkan di IPG Kampus Tawau.

“Ia bagi mengelakkan kesesakan berlaku di pusat kuarantin di Tawau selain bagi memastikan pengurusan individu yang dikuarantin selepas ini lebih efiesien,” katanya.- BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Enggan Divaksin? Kita Akan ‘Susahkan’ Hidup Anda Selepas Ini – Khairy

KUALA LUMPUR: “Kita akan ‘menyusahkan’ hidup kumpulan antivaksin supaya mereka berterusan tidak dibenarkan menikmati apa-apa kelonggaran seperti individu lengkap vaksinasi.”

Nada tegas Menteri Kesihatan, Khairy Jamaluddin itu merujuk kepada tindakan individu enggan divaksin kerana mereka yang memilih untuk tidak diberikan pelalian berkenaan.

Ahli Parlimen Rembau itu berkata, biar pun vaksin tidak diwajibkan tetapi kerajaan tidak akan memberi muka kepada kumpulan terbabit kerana mereka memilih untuk menolak vaksin.

“Kita mungkin tidak akan melaksanakan undang-undang Persekutuan yang mewajibkan pengambilan vaksin, tetapi menggalakkan undang-undang sektoral.

“Ia mungkin agak kasar tetapi pendekatan kita juga adalah untuk ‘menyusahkan’ hidup mereka yang memilih untuk tidak divaksin.

“Ini kerana anda sendiri memilih untuk tidak divaksin, melainkan anda tidak boleh menerimanya atas faktor kesihatan dan dikecualikan dalam aplikasi MySejahtera. Bagaimanpun, jika sebaliknya, memang kami akan susahkan hidup anda,” katanya.

Beliau berkata demikian pada sidang media selepas pelancaran Majlis Perasmian Kursus Infarksi Myokardial Kebangsaan Ke-11 (NAMIC) 2021 di sini, hari ini.

Khairy berkata, pelaksanaan undang-undang sektoral itu akan membabitkan keseluruhan sektor perkhidmatan awam, selain akan diperluas kepada sektor swasta.

Katanya, keputusan itu dimuktamadkan susulan kebimbangan ibu bapa yang mahu menghantar anak mereka ke sekolah tetapi terdapat segelintir golongan pendidik enggan divaksin.

“Sebab itu apabila kita bincang, ia tidak boleh fokus kepada sektor pendidikan tetapi mestilah untuk keseluruhan perkhidmatan awam.

“Kini Ketua Pengarah Perkhidmatan Awam sudah keluarkan pekeliling yang mewajibkan penjawat awam divaksinasi, menjelang November ini.

“Kita juga akan wajibkan undang-undang sektoral kepada sektor swasta. Justeru, syarikat perlu ada undang-undang sendiri yang menyatakan semua kakitangan perlu lengkap divaksinasi jika mahu bekerja,” katanya.

Sementara itu, Khairy berkata, golongan antivaksin atau melengahkan pengambilan pelalian itu berkemungkinan diwajibkan menjalani saringan Kit Ujian Rapid Antigen (RTK-Ag) Air Liur secara mingguan.

Bagaimanapun, katanya, perbelanjaan bagi menjalani saringan itu tidak akan ditanggung kerajaan, sebaliknya perlu dibiayai sepenuhnya individu terbabit.

Ketika ini, katanya, golongan belum menerima vaksin tidak dibenarkan makan di restoran mahu pun memasuki pusat beli-belah, selain dijangka lebih banyak batasan akan ditetapkan kemudian.

“Perincian mengenai perkara ini akan diumumkan ketika pelancaran Strategi Saringan Kebangsaan yang dijadualkan berlangsung minggu depan.

“Anda memilih untuk tidak divaksin, jadi kita akan pastikan anda menjalani saringan berkala yang perlu ditanggung sendiri,” katanya.

Mengulas lanjut, Ahli Parlimen Rembau itu berkata, sekurang-kurangnya 200,000 penerima vaksin di negara ini dikenal pasti tidak memiliki dokumen pengenalan diri.

Bagaimanapun, katanya, ia tidak boleh diterjemahkan sebagai angka mewakili warga asing kerana individu terbabit hadir ke pusat pemberian vaksin (PPV) tanpa membawa sebarang dokumen pengenalan diri.

Beliau juga mendedahkan, seramai 3,006,987 daripada 24.7 juta individu menerima sekurang-kurangnya satu dos vaksin di negara ini terdiri daripada warga asing.

“Bagaimanapun, lebih ramai yang datang untuk divaksinasi menggunakan pasport atau dokumen bekerja yang tamat tempoh,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kecurian Peralatan Pam Air Punca Gungguan Bekalan Air Di Tuaran

CURI PERALATAN DAN VANDALISME PUNCA GANGGUAN BEKALAN AIR DI TUARAN

KOTA KINABALU: Perbuatan vandalisme serta mencuri kabel dan peralatan di rumah pam Jabatan Air yang berleluasa dipercayai menjadi punca berlaku gangguan bekalan bahan asas itu di Taman Putera Jaya, Taman Flamingo dan Karambunai sejak beberapa hari lalu.

Menteri Pembangunan Infrastruktur, Datuk Peter Anthony berkata, satu laporan polis turut dibuat pihaknya selepas mengesyaki kewujudan kumpulan atau sindiket tertentu yang melakukan perbuatan sabotaj tersebut secara terancang.

“Kita memandang serius masalah ini kemungkinan masalah vandalisme yang berlaku dan terbaru tiga insiden berlaku sejak Jumaat lalu di Putera Jaya, Taman Flamingo dan Karambunai.

“Seolah-olah ada satu sindiket yang cuba mensabotaj peralatan jabatan air, kita nampak hari ini wayar-wayar di semua pam telah dipotong, pam kita dicuri maka kawasan sekitar ada masalah besar,” katanya kepada pemberita hari ini.

Terdahulu, beliau bersama Pengarah Jabatan Air, Amarjit Singh dan pegawai-pegawai jabatan itu meninjau kerosakan di rumah pam sekitar kawasan Telipok yang menyebabkan penghuni di situ terputus bekalan air selama berapa hari.

Menurut Peter, selain masalah vandalisme, beliau mengakui hujan lebat turut memainkan faktor bekalan terputus kerana air sungai yang terlalu keruh tidak dapat diproses menyebabkan penyaluran air dihentikan sementara.

Bagaimanapun katanya, Jabatan Air telah mempunyai perancangan teliti untuk menyelesaikan setiap masalah yang berlaku bukan sahaja di Tuaran tetapi juga di daerah-daerah lain.

“Kawasan perumahan yang tinggi juga menjadi punca jadi saya arahkan Jabatan Air tambah kapasiti pam dan tangki takungan air atau perbaiki sistem perpaipan.

“Tetapi paling penting bila berlaku masalah air hantar segera bekalan ke kawasan terjejas kita mahu pengguna ada bekalan untuk makan dan minum yang diberikan percuma,” tegasnya.

Tambah Peter, pemilik rumah berdekatan dengan pam air diharap dapat menjaga infrastruktur tersebut dan menghubungi Jabatan Air atau pihak polis jika berlaku aktiviti vandalisme.


Kantoi Curang, Suami Naik Gila Gam Kemaluan Isteri Guna Gam Gajah Sebagai Hukuman

Seorang suami bertindak meletakkan gam superglue atau gam gajah pada kemaluan isterinya selepas mendapati wanita itu curang.

Menurut Mirror.co.uk, Dennis Mumo dari selatan Kenya mengetahui perbuatan isterinya melalui perbualan mesej wanita berkenaan di media sosial.

Wanita itu dikatakan menjalinkan hubungan sulit dengan empat lelaki ketika suaminya berada di luar kawasan untuk urusan perniagaan.

Sebelum perjalanan perniagaannya yang terakhir ke Rwanda, Mumo dikatakan meletakkan gam pada alat sulit wanita itu dengan alasan untuk menyelamatkan perkahwinannya.

Lelaki itu kini ditahan polis dan bakal didakwa atas penderaan domestik manakala wanita itu bakal didakwa atas tuduhan penyundalan.


Aset KWSP Bernilai RM1 Trilion

KUALA LUMPUR: Aset yang dikendalikan Kumpulan Wang Simpanan Pekerja (KWSP) sehingga kini hampir mencecah RM1 trilion dengan keahlian seramai 14.6 juta.

Menteri Kewangan, Tengku Datuk Seri Zafrul Tengku Abdul Aziz berkata, daripada jumlah tersebut, 7.6 juta adalah pencarum aktif manakala majikan yang mencarum seramai 522,267.

“Simpanan hari tua mereka merupakan amanah yang besar.

“Alhamdulillah setakat ini pihak KWSP dilihat melaksanakannya dengan baik dan penuh tanggungjawab,” katanya pada sidang media sempena lawatan beliau ke pejabat KWSP Jalan Raja Laut di sini hari ini.

Hadir sama, Pengerusi KWSP, Tan Sri Ahmad Badri Mohd Zahir dan Ketua Pegawai Eksekutif KWSP, Tunku Alizakri Alias.

Berhubung program i-Lestari bagi pengeluaran Akaun 2, Tengku Zafrul berkata, setakat ini KWSP mencatatkan pengeluaran berjumlah lebih kurang RM1.9 bilion sebulan.

Menurutnya, jumlah tersebut menunjukkan ramai rakyat yang memerlukan wang tunai dalam mengharungi cabaran pandemik Covid-19.

Katanya, program yang diumumkan Perdana Menteri pada akhir Mac itu memberi peluang kepada pencarum untuk mengeluarkan RM500 sebulan selama 12 bulan daripada Akaun 2.

“Ini hanya langkah jangka pendek, maka kita harap pencarum dapat menggunakan kesempatan ini untuk membantu aliran tunai mereka buat masa ini.

“Ini bukan wajib tapi sukarela bagi pencarum yang memerlukan. Kalau tidak perlu, buat apa nak keluarkan.

“Untuk jangka panjang selepas 12 bulan itu, kita harap ekonomi semasa akan bertambah baik,” katanya. – Sinar

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pendaki cedera diusung turun dari puncak Gunung Kinabalu

KOTA KINABALU – Seorang pendaki terpaksa diusung turun dari puncak Gunung Kinabalu selepas tergelincir dan mengalami kecederaan di kaki ketika berada di puncak gunung berkenaan pagi tadi.

Dorothy Junie John Nuing, 42, dibawa turun menggunakan pengusung oleh pasukan Bantuan Mencari dan Menyelamat Gunung (Mosar) dan anggota bomba dalam kejadian kira-kira pukul 8 pagi tadi.

Jabatan Bomba dan Penyelamat Malaysia (JBPM) Sabah dalam satu kenyataan berkata, balai bomba Ranau menerima panggilan mengenai kejadian itu kira-kira pukul 8.10 pagi.

“Dua anggota bersama lima anggota Mosar telah dikejarkan ke lokasi kejadian dan operasi tamat pukul 3.40 petang tadi,” kata kenyataan itu.

Menurut kenyataan itu anggota penyelamat mengangkat mangsa dengan dua kaedah iaitu “piggy back carry” hingga ke Rockface, sebelum mengusung mangsa menggunakan kaedah “robinson stretcher”  sehingga ke Timpohon Gate. – Bernama


Cubaan seludup 13,400 liter diesel gagal

KOTA KINABALU: Pasukan Polis Marin (PPM) menahan dua bot bersama juragan dan 17 kru kerana cuba menyeludup keluar 13,400 liter diesel bernilai RM29,212 di kawasan Pulau Sapi, di sini, semalam.

Kedua-dua bot jenis kumpit itu ditahan anggota Unit Risik Marin (URM) PPM Kota Kinabalu ketika Operasi Inter Agensi, kira-kira jam 10.15 pagi.

Pemangku Komander PPM Wilayah 4 Sabah, Superintendan Abd Nasir Othman, berkata berdasarkan maklumat risikan, anggota URM PPM Kota Kinabalu menahan dua bot kumpit kerana dikesan cuba menyeludup keluar diesel.

“Hasil pemeriksaan lanjut PPM, didapati kedua-dua bot membawa muatan sembilan tangki dan 22 tong berisi diesel dengan jumlah keseluruhan 13,400 liter.

“Kedua-dua juragan bot kumpit gagal mengemukakan lesen dan surat pelepasan atau kebenaran dari Jabatan Kastam,” katanya ketika dihubungi, hari ini.

Abd Nasir berkata, semua diesel dirampas dianggarkan bernilai RM29,212 itu dipercayai dari Labuan dan dibawa ke bandaraya ini sebelum cuba diseludup keluar.

“Semua barang rampasan dan kedua-dua juragan serta 17 kru bot berusia 38 hingga 53 tahun diiringi ke Markas Operasi PPM Kota Kinabalu untuk siasatan lanjut.

“Siasatan masih dijalankan dan kes disiasat mengikut Akta Kastam 1967,” katanya. – Berita Harian


BERSATU Mahu Satu Lawan Satu Untuk Menang PRN Sabah

KOTA KINABALU: Parti Pribumi Bersatu Malaysia (BERSATU) lebih cenderung perlawanan satu lawan satu untuk memastikan kemenangan Perikatan Nasional (PN) dan sekutunya pada Pilihan Raya Negeri (PRN) Sabah kelak.

Setiausaha Agung BERSATU Datuk Seri Hamzah Zainudin percaya satu lawan satu sentiasa menjadi pilihan dalam pilihan raya termasuk PRN Sabah justeru perbincangan masih diteruskan bersama komponen parti dan sekutu PN.

“Kita akan mengadakan perbincangan (bentuk kerjasama) dengan Pertubuhan Kebangsaan Melayu Bersatu (UMNO), Parti Bersatu Sabah (PBS), Parti Solidariti Tanah Airku (STAR) dan semua parti lain termasuk sekutu PN,” katanya.

Hamzah berkata demikian semasa ditemui pada sidang media sempena Mesyuarat Badan Pimpinan Negeri (BPN) BERSATU Sabah di sini, semalam, yang turut dihadiri Pengerusi BERSATU Sabah Datuk Seri Panglima Hajiji Noor.

Mengulas lanjut, beliau berkata perbincangan bersama parti-parti terbabit akan menyentuh perkara berkaitan pengagihan kerusi dan pemilihan calon, termasuk penentuan logo parti yang hendak digunakan pada PRN Sabah.

“Ramai rakan kita (dalam BERSATU Sabah) menyuarakan bahawa untuk kepentingan rakyat di negeri ini, calon-calon dipilih bukan hanya boleh menang tetapi juga mampu menjadi Wakil Rakyat berkaliber dan berintegriti tinggi,” katanya.

Pada masa sama, pemilihan calon bertanding masih dalam perbincangan namun beliau membayangkan kemungkinan calon PN kali ini gabungan penyandang kerusi Dewan Undangan Negeri (DUN) serta ada juga orang baharu.

Ditanya berhubung identiti pemimpin yang bakal memimpin PN menghadapi PRN Sabah pula, beliau berkata perkara itu belum dimuktamadkan kerana setiap parti ada pemimpin mereka namun BERSATU Sabah mencadangkan Hajiji.

Menyentuh kerusi-kerusi DUN yang BERSATU inginkan pula, Hamzah berkata mereka melihat kawasan yang boleh dimenangi bersama gabungan PN dan pada masa sama percaya gabungan parti itu akan menang besar pada PRN. – Utusan Borneo


Wanita Parah, Kenderaan Terbabas Ke Dalam Gaung Di Jalan Kimanis

PAPAR: 5 individu termasuk 3 wanita berdepan detik cemas apabila kenderaan dinaiki terbabas sebelum terjunam ke dalam gaung sedalam 200 meter di Jalan Kimanis-Keningau, tengahari semalam.

Dalam kejadian itu, seorang mangsa, wanita berusia 32 tahun, dilaporkan cedera parah manakala empat lagi hanya cedera ringan.

Ketua Balai Bomba dan Penyelamat (BBP) Kimanis, Mohd Johainin Ruslan berkatapihaknya menerima panggilan kecemasan berhubung kemalangan itu jam 12.35 tengahari semalam.

Katanya, sepasukan 8 pegawai dan anggota dari BBP Papar bersama van Unit Bantuan Perkhidmatan Kecemasan (EMRS) dikejarkan ke lokasi kejadian yang terletak 20 kilometer dari balai.

“Kemalangan membabitkan sebuah kenderaan jenis Toyota Hilux terbabas sendiri dan jatuh ke dalam gaung sedalam 200meter.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: 871 Kes Positif Baharu Covid-19 Hari Ini, Antara Paling Tinggi Pernah Dicatatkan

PUTRAJAYA: Sebanyak 871 kes positif jangkitan baharu Covid-19 dilaporkan di negara ini di mana kesemuanya adalah kes jangkitan tempatan. Ini menjadikan jumlah kes positif COVID-19 di Malaysia adalah sebanyak 20,627 setakat Ahad (18 Oktober 2020), jam 12 tengahari.

Menurut perkongsian terkini Ketua Pengarah Kesihatan, Tan Sri Dr Noor Hisham Abdullah, oleh itu jumlah kes aktif dengan kebolehjangkitan Covid-19 telah meningkat kepada 7,049 kes dan mereka telah diasingkan dan diberi rawatan di hospital.

Daripada 871 kes positif, terdapat lima kes import di negeri Selangor yang mendapat jangkitan dari luar negara manakala selebihnya adalah penularan tempatan.

Pesakit yang sembuh telah meningkat sebanyak 701 orang pada hari ini di mana menjadi jumlah kes sembuh tertinggi sejak Covid-19 melanda negara.

Ianya sekaligus menjadikan jumlah keseluruhan pesakit Covid-19 yang pulih sepenuhnya adalah seramai 13,262.

Sehingga kini, terdapat 91 kes positif Covid-19 yang sedang dirawat di Unit Rawatan Rapi (ICU), di mana 30 kes memerlukan bantuan pernafasan.

Manakala, terdapat empat (7) kes kematian sekaligus menjadikan jumlah kematian Covid-19 di negara ini meningkat kepada 187 orang. – Sidang Media KKM

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa, penyelamat perlu bantuan segera, angka korban 1,374

PALU: Hampir 1,400 penduduk terbunuh dalam bencana gempa bumi disusuli tsunami di pulau Sulawesi, dengan pegawai Pertubuhan Bangsa-Bangsa Bersatu (PBB) memberi amaran mangsa terselamat dan pasukan penyelamat memerlukan bantuan besar-besaran.

Hampir 200,000 orang memerlukan bantuan segera, kata pegawai kemanusiaan PBB, antara mereka ialah puluhan ribu kanak-kanak, dengan anggaran 66,000 rumah musnah atau rosak susulan gempa bumi berukuran 7.5 dan tsunami yang dicetuskan gegaran itu.

Mangsa terselamat bergelut dengan dahaga dan kelaparan, dengan kekurangan bekalan makanan dan air bersih, dan hospital tempatan dipenuhi penduduk yang cedera.

“Satu yang dirasakan pasukan yang bekerja di situ adalah amat kecewa.

“Penyelamat masih tidak dapat sampai ke kawasan besar yang teruk terjejas dan mereka terus berusaha, melakukan apa yang terdaya,” kata jurucakap pejabat kemanusiaan badan dunia itu, Jens Laerke, kepada wartawan di Geneva lewat semalam.

Di Palu yang paling teruk dilanda bencana itu, menyaksikan penduduk, kereta dan rumah dihanyutkan, polis melepaskan tembakan amaran dan gas pemedih mata semalam untuk menghalang orang ramai menggeledah kedai.

Ketika mangsa terselamat diselamatkan daripada kawasan kejiranan yang musnah, mereka menemui lebih banyak mayat.

“Angka kematian kini 1,374, dengan 113 lagi hilang.

“Masih ada mayat terperangkap di bawah runtuhan. Kami tidak tahu berapa banyak.

“Keutamaan adalah mencari dan menyelamatkan penduduk,” kata ketua agensi bencana kebangsaan Indonesia, Willem Rampangilei.

Pihak berkuasa menjangkakan angka kematian akan terus meningkat ketika penyelamat berjaya menghubungi kawasan yang terputus sebelum ini.

Pusat Penyelamatan Bantuan Kemanusiaan ASEAN yang beribu pejabat di Indonesia berkata, lebih banyak beg mayat diperlukan segera ketika kebimbangan memuncak mayat yang mula reput akan menjadi tempat merebak penyakit bahaya. — AFP


Polis Lahad Datu Kesan Sekumpulan Lelaki Bantu Siasatan

LAHAD DATU: Polis sedang mengesan sekumpulan lelaki yang terlibat dalam insiden pergaduhan di Kedai Tung Hing Harware, Bandar Sri Perdana, di sini.

Menurut Ketua Polis Daerah Lahad Datu Asisten Komisioner Nasri Mansor, suspek terbabit dikehendaki untuk membantu siasatan mengikut Seksten 147 Kanun Keseksaan.

“Orang ramai yang mempunyai maklumat diminta tampil atau menyalurkannya ke balai polis berdekatan atau menghubungi polis di 089-881255 rujuk Sarjan Azmer,” katanya.

Dalam pada itu, laman media sosial Facebook Ibu Pejabat Polis Lahad Datu memuatkan naik video rakaman kamera litar tertutup berdurasi 2 minit 31 saat berhubung insiden pergaduhan yang berlaku pada Selasa jam 3 petang (seperti yang direkodkan dalam video itu).

Dalam video itu, seorang lelaki yang sedang membeli barang di kaunter kedai tiba-tiba didatangi sekumpulan lelaki terdiri lima orang lalu memukul dan menendangnya.

Peniaga yang melayan lelaki mangsa itu dilihat keluar dari kedai menolong meleraikan pergaduhan itu.

Mangsa kemudian kelihatan dipaksa beredar mengikuti kumpulan suspek itu.


Gambar Fenomena ‘Super Flower Blood Moon’ Dari Lahad Datu

Menerusi siaran langsung daripada Balaicerap Planetarium Negara menyaksikan visual Gerhana Bulan atau ‘Super Flower Blood Moon’ yang menarik berlaku sebentar tadi. Kejadian ini berlaku sekitar jam 7.16 petang hari ini di Lahad Datu, Sabah.

Bagi yang beragama Islam, dinasihatkan bersama-sama untuk menunaikan solat sunat Gerhana selepas menunaikan solat fardhu Maghrib hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Pasang Terowong Sanitasi Di Sabah

KOTA KINABALU: Sebagai langkah mencegah Covid-19, polis mengambil inisiatif menyediakan terowong sanitasi mudah alih di semua Ibu Pejabat Polis Daerah (IPD) termasuk Ibu Pejabat Polis Kontinjen (IPK) Sabah.

Pesuruhjaya Polis Sabah Datuk Zaini Jass berkata, sekurang-kurangnya RM70,000 dibelanjakan untuk memasang terowong sanitasi mudah alih di seluruh IPD di Sabah dalam tempoh tiga hari.

Menurutnya, kemudahan itu bukan hanya untuk kegunaan warga polis, sebaliknya orang awam yang mempunyai urusan di IPD juga perlu melakukan pembasmian kuman sebagai bukti ketegasan pihak berkuasa memutuskan rantaian jangkitan Covid-19.

“Mengambil kira keadaan dan peningkatan Covid-19 yang terus meningkat di Sabah, kita perkenalkan terowong sanitasi mudah alih dan ia mendapat kelulusan daripada Kementerian Kesihatan Malaysia (KKM).

“Insya-Allah dalam tempoh tiga hari, kita akan dapat edarkan kesemua daerah dan di IPK.

“Inisiatif ini diambil menunjukkan komitmen kami di Sabah ini dalam melaksanakan PKP dan memastikan keselamatan warga PDRM ketika bertugas di lapangan dalam menguatkuasakan perintah kawalan pergerakan (PKP),” katanya dalam sidang media di IPK Sabah, Kota Kinabalu hari ini.

Zaini berkata, pegawai dan anggota PDRM Sabah juga terdedah kepada kepada penularan wabak Covid-19.

“Setakat hari ini, seramai 121 pegawai dan anggota yang disyaki Covid-19 dan dikuarantin manakala seramai 48 orang disahkan negatif Covid-19 selepas tempoh kuarantin berakhir.

“Setakat ini, hanya seorang anggota yang disahkan positif Covid-19 namun berada dalam keadaan yang stabil dan sedang dirawat di Hospital Sibu, Sarawak,” katanya.


”Terima Kasih Rakyat Malaysia, Sampai Bertemu Lagi”- Ayah Ainul

SEPANG: “Terima kasih kepada rakyat Malaysia dan doakan Ainul Mardhiah supaya kembali normal seperti bayi lain.”

Demikian kata Ahmad Safiuddin Ahmad Razak, 24, bapa kepada Ainul Mardhiah, bayi perempuan penghidap kanser mulut, ‘Germ Cell Tumor’ ketika ditemui media sebelum memasuki balai pelepasan antarabangsa di Lapangan Terbang Antarabangsa Kuala Lumpur (KLIA) di sini.

Ahmad Safiuddin dan isterinya, Nurul Erwani Zaidi,24, bersama anak mereka Ainul Mardhiah berlepas ke London malam ini bagi membolehkan bayi perempuan berusia sembilan bulan itu menerima rawatan di sana mengubati penyakit yang dihidapinya.

Terdahulu, lebih 50 ahli keluarga mengucapkan selamat jalan kepada pasangan itu di KLIA di sini.

Mereka dijadualkan menaiki pesawat Malaysia Airlines (MH002) pada jam 11.30 malam ini.

Ahmad Safiuddin berkata besar harapannya supaya rakyat Malaysia mendoakan kesihatan Ainul Mardhiah kembali normal.

“Harapan saya doa dari rakyat Malaysia mudah-mudahan Ainul kembali ke sini dalam keadaan normal dan sihat,” katanya.

Sementara itu, Ainul Mardhiah kelihatan tenang dan nyenyak tidur dalam kereta sorong bayi yang ditolak bapanya.

Selain itu, difahamkan dua doktor pengiring yang juga pakar bius hospital swasta, turut bersama tiga beranak itu ke sana.

Dua doktor pengiring itu adalah individu sukarela yang menggunakan perbelanjaan mereka sendiri.

Media sebelum ini melaporkan pakar bedah warga Malaysia yang berpangkalan di United Kingdom, Dr Nur Amalina Che Bakri, bersama sekumpulan pakar di negara itu, bersedia membuat pembedahan terhadap Ainul Mardhiah dengan kos rawatan dianggarkan lebih RM1 juta. – Berita Harian


200 Bekas Ahli UMNO Tawau Sertai BERSATU

TAWAU – Kira-kira 200 bekas ahli UMNO menyertai Parti Pribumi Bersatu Malaysia (BERSATU) Tawau hari ini.

Ketua Penaja BERSATU Bahagian Tawau, Datuk Nizam Abu Bakar Titingan berkata, penyertaan ini amat memberangsangkan selain menunjukkan keyakinan rakyat terhadap kepimpinan pengerusinya Tun Dr Mahathir Mohamad yang juga Perdana Menteri serta Presiden BERSATU, Tan Sri Muhyiddin Yassin.

Beliau berkata, ia juga dapat dilihat apabila kira-kira lebih 5-ribu individu menghantar permohonan menyertai BERSATU Bahagian Tawau sejak parti itu melakar sejarah secara rasmi bertapak sekali gus melebarkan sayap ke negeri ini, April lepas.

Beliau berkata demikian kepada pemberita pada Majlis Sambutan Hari Raya Aidilfitri dan Pelancaran BERSATU Sub di Jalan Damai.

Dalam pada itu, Datuk Nizam yang juga Anggota Dewan undangan Negeri (ADUN) Apas yakin bahawa tindakan menyertai BERSATU merupakan pilihan tepat dan antara platform terbaik dalam mengukuhkan lagi Pakatan Harapan dalam memperjuangkan hak-hak rakyat di negara ini.

Sementara itu, ketua Penaja BERSATU Sub Jalan Damai, Dika Marzuki berkata, beliau dan 200 bekas ahli UMNO menyertai BERSATU kerana percaya pucuk pimpinan Tun Mahathir dan wakil rakyat khususnya di Apas, Datuk Nizam dapat memajukan rakyat Malaysia tanpa mengira perbezaan agama dan bangsa.

Justeru, beliau berharap agar sebarang pembangunan dan kemajuan di daerah ini khususnya di Jalan Damai sentiasa mendapat perhatian demi keselesaan rakyat.

Turut hadir dalam Majlis Pelancaran BERSATU Sub Jalan Damai itu, Timbalan Ketua Penaja Bersatu Bahagian Tawau, Naim Ahmat, Naib Ketuanya, Mahamud Sakti, Ketua Penaja Srikandi BERSATU, Datuk Rosdianah Md Nor dan Ketua Penaja Armada Bersatu Tawau, Khazarudin Kahar.


‘Kantoi’ Jual Telefon Curi Di Laman Web

PENAMPANG: Curi dan jual telefon bimbit di laman Mudah.my. Itu modus operandi digunakan tiga lelaki untuk menjual barangan dicuri mereka sebelum ditahan polis secara berasingan di Jalan Bundusan, Penampang dan Jalan Tuaran Bypass, Tuaran, semalam.

Tiga suspek berusia 19 hingga 34 tahun itu ditahan sepasukan polis dari Bahagian Siasatan Jenayah Ibu Pejabat Polis Daerah (IPD) Penampang.

Ketua Polis Daerah Penampang Deputi Superintendan Haris Ibrahim berkata, pihaknya menerima laporan daripada pemilik premis di sebuah pusat beli belah Megalong, di Penampang yang mendakwa kedainya dipecah masuk.

“Kejadian dilaporkan berlaku 15 Januari lalu, pengadu mendakwa empat telefon bimbit, wang tunai RM200 dan pengecas mudah alih disimpan di kedainya hilang,” katanya.

Menurutnya, susulan itu, pihaknya berjaya menahan seorang lelaki kerana membeli telefon bimbit curi di laman web Mudah.my.

“Penahanannya membawa kepada tangkapan tiga lagi lelaki dipercayai suspek utama yang memecah masuk premis mangsa sebelum mengiklankan telefon bimbit itu di laman web berkenaan.

“Kita tahan tiga suspek utama itu dalam dua tangkapan berasingan di Jalan Bundusan dan Jalan Tuaran Bypass,” katanya.

Haris berkata, pihaknya berjaya temui semula empat telefon bimbit pelbagai jenama dan sebuah pengecas mudah alih yang dicuri mereka.

Katanya, kes disiasat mengikut Seksyen 380 Kanun Keseksaan.- Harian Metro


STAR Sokong KDM Sertai GRS

KOTA KINABALU : Penyertaan parti Kesejahteraan Demokratik Masyarakat (KDM) dalam Gabungan Rakyat Sabah (GRS) mendapat persetujuan parti Solidariti Tanah Airku (STAR).

Bagaimanapun Presidennya, Jeffrey Kitingan berkata, perkara itu perlu mendapat persetujuan parti lain dalam GRS.

“Setuju (KDM sertai GRS). Bagi saya tiada masalah, tetapi kita kena dengar yang lain juga,” katanya menurut laporan Sinar Harian.

Beliau berkata demikian ketika ditanya berhubung kenyataan Parti Bersatu Sabah (PBS) yang tidak mahu tergesa-gesa menerima parti baharu dalam GRS.

Mengulas lanjut, Jeffrey yang juga Timbalan Ketua Menteri Sabah percaya penyertaan parti pimpinan bekas Naib Presiden Warisan, Peter Anthony itu akan memperkukuhkan lagi kerajaan GRS.

“Saya percaya ini akan dibincangkan dengan secepat mungkin dan saya percaya juga ada kebaikannya menerima permohonan itu kerana ia juga akan memperkukuhkan kerajaan GRS.

“Jadi saya melihat ini sebagai satu yang boleh memperkuatkan kerajaan kerana kerajaan ingin melihat kesatuan pemimpin daripada parti-parti (dalam GRS),” katanya.

Isnin lalu, Peter dilaporkan berkata, sebagai parti baharu, KDM berhasrat menyertai GRS selepas gabungan itu didaftarkan secara rasmi kelak.

“Sebagai parti kerdil kita perlu bekerjasama dalam memajukan Sabah…sudah tiba masanya parti politik di Sabah bergabung agar kerajaan kita kuat seperti yang berlaku di Sarawak,” kata Peter.

Pada 28 Dis lalu, Peter yang juga Ahli Dewan Undangan Negeri (ADUN) Melalap meninggalkan Warisan serta mengisytiharkan akan menubuhkan parti baharu yang mesra GPS. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PBS mampu rampas kerusi Sandakan

SANDAKAN: Parti Bersatu Sabah (PBS) yakin mampu merampas kerusi Parlimen Sandakan daripada Parti Tindakan Demokratik (DAP) pada Pilihan Raya Kecil (PRK) Sabtu ini berikutan sokongan pengundi bumiputera dan kaum Tionghua yang semakin meningkat.

Ahli Majlis Tertinggi PBS yang juga Ahli Dewan Undangan Negeri (Adun) Labuk Abdul Rahman Kangkawang berkata ia berdasarkan reaksi kedua-dua kumpulan pengundi berkenaan terhadap setiap aktiviti turun padang dilaksanakan jentera pilihan raya PBS.

Katanya, ia membawa perkembangan baik terhadap usaha PBS melalui calonnya, Datuk Linda Tsen Thau Lin, bagi merebut kerusi berkenaan yang sebelum ini disandang wakil rakyat DAP, mendiang Datuk Stephen Wong Tien Fatt.

“Berdasarkan maklum balas daripada pengundi Tionghua, mereka kecewa terhadap kerajaan Pakatan Harapan (PH) kerana tiada sebarang pembangunan dan perubahan fizikal di kawasan Parlimen sejak mengambil alih kerajaan.

“Pengundi bumiputera juga hampa kerana kerajaan tidak tunaikan janji dan pelbagai bantuan, yang mana bantuan yang sebelum ini diterima sudah tiada selepas kerajaan PH mengambil alih,” katanya selepas program ‘walkabout’ di Sim-Sim bersama Linda.

Beliau berkata sokongan kepada barisan pembangkang hari ini semakin baik dan menjadi platform kepada rakyat untuk menyuarakan rasa tidak puas hati terhadap pemimpin PH.

“Rakyat hanya mampu menyuarakan isi hati melalui media sosial, perbincangan kedai kopi dan sebagainya namun apabila berlaku PRK maka seluruh rakyat memberi ‘signal’ dan akhirnya suara rakyat menolak PH pada tiga PRK baru-baru ini.

“Rakyat ditekan… banyak insentif kena potong seperti BR1M, bantuan nelayan, insentif sawah dan penanam sayur ditarik balik… alasannya kita terpaksa berjimat,” katanya.

Abdul Rahman berkata kerajaan hari ini hanya tahu meletakkan kesemua kesalahan negara dan kegagalan mereka mentadbir kepada kerajaan Barisan Nasional dahulu tetapi tidak ada perancangan atau pengumuman yang mereka buat untuk mensejahterakan rakyat.

Pada PRK Parlimen Sandakan ini, beliau berkata PBS akan bekerja bersama enam parti pembangkang lain seperti Parti Sollidariti Tanah Airku (Star), Umno, Parti Maju Sabah (SAPP), Parti Islam Se-Malaysia (Pas), Usno dan Parti Perpaduan Rakyat Sabah (PPRS) sebagai satu kumpulan dalam usaha memenangi semula hati pengundi di kawasan terbabit.

“Kita tidak bekerja berdasarkan parti, sebaliknya bergabung dalam satu pasukan untuk mendekati pengundi dan kita percaya kerja keras selama ini akan memberi kemenangan kepada calon PBS, Datuk Linda Tsen,” katanya. – Utusan Borneo


SPR diminta perjelas pelantikan Lajim sebagai pemerhati

SANDAKAN: Gabungan Pilihan Raya Bersih dan Adil (BERSIH 2.0) mempersoalkan keperluan Suruhanjaya Pilihan Raya (SPR) melantik ahli politik sebagai pemerhati dalam Pilihan Raya Kecil (PRK) Parlimen Sandakan.

Ia susulan kehadiran bekas presiden Parti Harapan Rakyat Sabah (PHRS), Datuk Lajim Ukin yang kini menyertai Parti Pribumi Bersatu Malaysia (BERSATU) Sabah di pusat penamaan calon PRK Parlimen Sandakan sambil memakai baju rasmi yang bertulis ‘pemerhati’.

Penyelaras BERSIH 2.0 Sabah, Asraf Sharafi, berkata gabungan itu berpendapat pemerhati pilihan raya sepatutnya individu atau organisasi yang tidak berpihak kepada mana-mana parti politik termasuk daripada parti yang sedang bertanding.

Katanya, ia selaras dengan piawaian ditetapkan Deklarasi Prinsip Global untuk pemerhati dan pemantauan pilihan raya non-partisan oleh organisasi sivil (suruhanjaya Venice).

“Kepentingan untuk pemerhati non-partisan bagi pilihan raya adalah pemerhati perlu menilai keseluruhan integriti proses pilihan raya dan laporan mereka dapat menambah atau merosakkan kesahihan keputusan pilihan raya.

“Sekiranya mana-mana ahli politik dilantik sebagai pemerhati, SPR perlu menjelaskan atas asas apa mereka dilantik atau pun jika terdapat kegagalan dalam prosedur operasi standard (SOP) mereka untuk menapis permohonan menjadi pemerhati,” katanya dalam kenyataan di sini, hari ini.

Asraf berkata, SPR juga perlu memberi penjelasan berhubung polisi mereka dalam menentukan sama ada ahli politik yang aktif boleh menjadi pemerhati untuk SPR, serta SOP untuk membatalkan permohonan menjadi pemerhati.

“BERSIH 2.0 memuji keterbukaan SPR sejak Pilihan Raya Umum Ke-14 (PRU-14) dalam melantik kumpulan tempatan, pertubuhan bukan kerajaan (NGO) termasuk BERSIH 2.0 sebagai sebahagian daripada pemerhati.

“Bagaimanapun, BERSIH 2.0 berharap SPR tidak merosakkan integriti program dan merendahkan kebebasan SPR dengan melantik ahli politik yang aktif sebagai pemerhati pilihan raya,” katanya. – Berit Harian


Kemenangan Kimanis Bawa Mesej Kerukunan Kaum

MEMBAKUT: Rakyat Kimanis diminta memberi mesej jelas kepada orang dari Semenanjung agar mempelajari kerukunan hidup penduduk berbilang kaum dan agama di Sabah, dengan memastikan kemenangan calon Parti Warisan Sabah (WARISAN), Datuk Karim Bujang.

Presiden PKR, Datuk Seri Anwar Ibrahim, berkata rakyat Kimanis perlu menolak dakyah yang cuba mengheret masalah di Semenanjung ke negeri ini kerana keadaan politiknya berbeza.

“Di sini, tidak panas masalah kaum dan agama, tak macam di Semenanjung. Jadi, kalau ada orang dari Semenanjung banyak cakap pasal kaum, minta dia belajar kerukunan hidup daripada rakyat Sabah.

“Sebab itu saya datang sokong calon WARISAN. Saya mahu orang Kimanis bagi mesej jelas, minta orang Semenanjung belajar kerukunan kaum rakyat pelbagai kaum di Sabah,” katanya ketika berceramah di Kampung Pimping, di sini, malam tadi.

Beliau berkata, kerukunan dan keharmonian hidup rakyat berbilang kaum serta agama di Sabah boleh dimanfaatkan sebagai contoh untuk menangani masalah antara kaum di Semenanjung.

“Ini sumbangan orang di sini. Saya harap bagi isyarat yang baik. Ada orang kata kalau WARISAN kalah, ia tak jejas kerajaan negeri dan Pusat tetapi mesejnya salah, rakyat dikelirukan.

“Rakyat mesti ajar pemimpin politik negara ini bahawa kami memilih pembangunan, pilih kerjasama antara kaum dan agama. Mesej itu penting, jangan sebab orang kampung kerja toreh getah, tak boleh sumbang apa-apa,” katanya.

Anwar memberi contoh, ketika zaman kanak-kanaknya, nenek beliau menasihatinya supaya tidak mengambil hak orang lain selepas melihatnya membawa pulang buah pala dari kebun orang Cina yang diambil tanpa kebenaran.

Katanya, neneknya selaku orang kampung yang tiada pendidikan boleh memberikan nasihat yang baik berkaitan hak orang lain yang perlu dijaga.

“Jadi, jangan cakap orang kampung seperti di Kimanis ini tidak boleh sumbang apa-apa. Ramai juga orang berpendidikan bergelar peguam, doktor dan profesor tetapi mengambil hak orang lain dan melakukan perkara tidak baik,” katanya.

Anwar menegaskan, rakyat bagaimanapun perlu menerima kenyataan bahawa perubahan adalah penting untuk masa depan mereka.

Katanya, undi adalah untuk masa depan rakyat, bukan untuk menjaga menteri atau memberi kemenangan peribadi kepada calon bertanding, sebaliknya menjadi wakil kepada rakyat.


48,513 Individu Jalani Saringan Covid-19 Di Putatan & Papar

KOTA KINABALU: Sebanyak 48,513 individu telah menjalani saringan pemeriksaan Covid-19 di daerah Putatan dan Papar, dengan sejumlah 526 sampel telah diambil setakat ini.

Pengarah Kesihatan Negeri Sabah, Datuk Dr Christina Rundi berkata, setakat ini hanya lapan kes positif Covid-19 dilaporkan di Putatan dan empat kes di Papar.

“Biarpun tiada pertambahan kes baharu sejak 14 hari lalu di kedua-dua daerah ini namun, anggota kesihatan masih giat menjalankan aktiviti kawalan dan pencegahan.

“Jika dilihat di Putatan, daripada lapan kes yang dilaporkan, tiga merupakan kluster perhimpunan tabligh Seri Petaling dan lima kes lagi adalah kontak generasi pertama. Daripada jumlah ini, tujuh pesakit telah pulih.

“Untuk kes Covid-19 di Papar pula, hanya empat kes dilaporkan dan dua adalah kluster tabligh, satu kes mempunyai sejarah perjalanan ke Semenanjung Malaysia dan satu melibatkan kluster anggota kesihatan. Setakat ini, tiga daripada empat kes itu telah pulih,” katanya dalam satu kenyataan, di sini semalam.

Mengenai ujian sampel yang dijalankan Jabatan Kesihatan Negeri Sabah (JKNS) setakat ini, tujuh sampel adalah positif dan kesemua merupakan sampel ulangan.

Setakat ini, sebanyak 308 kes dilaporkan di Sabah termasuk 200 kes yang telah pulih. Manakala, empat kematian direkodkan setakat ini iaitu dua kes di Kota Kinabalu dan satu kes masing-masing di Tawau dan Tambunan.- BorneoToday


Tiada Kajian Semula, Pelantikan ADUN Dilantik DAP Kekal – Ketua Menteri

KOTA KINABALU: Kerajaan negeri tidak akan mengkaji semula keputusan melantik Bendahari DAP Sabah, Loh Ee Eng, sebagai Ahli Dewan Undangan Negeri (ADUN) Dilantik yang baharu.

Ketua Menteri, Datuk Seri Mohd Shafie Apdal, berkata pelantikan Ee Eng yang diumumkannya pada 17 Mei lalu kekal walaupun ada pihak mempertikaikan kelayakannya kerana bukan anak jati Sabah.

“Tiada kajian semula. Ia dicadangkan DAP sebagai wakil parti itu untuk ADUN Dilantik dan kita hormat pilihan mereka.

“Ia tidak bertentangan dengan perlembagaan dan beliau juga sudah lama menetap di sini. Jadi, saya fikir beliau juga layak,” katanya ketika ditemui pemberita pada Majlis Rumah Terbuka Aidilfitri anjuran kerajaan negeri di pekarangan Menara Tun Mustapha, Teluk Likas, di sini, hari ini.

Yang turut hadir, Yang di-Pertua Negeri Sabah, Tun Juhar Mahiruddin dan isteri, Toh Puan Norlidah RM Jasni dan isteri Ketua Menteri, Datin Seri Shuryani Shuaib, selain menteri Kabinet negeri.

Mohd Shafie berkata demikian ketika diminta mengulas dakwaan pihak pembangkang yang menuduh Ee Eng tidak layak menjadi ADUN Dilantik kerana berasal dari Pulau Pinang.

Bagaimanapun, bekas Ketua Menteri, Datuk Yong Teck Lee, yang juga Presiden Parti Maju Sabah (SAPP), sebuah parti pembangkang tempatan, menyokong pelantikan itu kerana tiada larangan mengenai pelantikan individu yang tidak lahir di Sabah dalam Perlembagaan Negeri.

Mengulas lanjut, Mohd Shafie meminta semua pihak menghentikan isu pelantikan Ee Eng dan sebaliknya mengingatkan bahawa usaha membangunkan negeri adalah lebih penting.

Sementara itu, Mohd Shafie berkata beliau akan memanggil Jawatankuasa Pengurusan Bencana Negeri yang dipengerusikan Setiausaha Kerajaan Negeri (SKN), Datuk Hashim Paijan, berhubung persediaan menghadapi banjir di negeri itu berikutan cuaca buruk kebelakangan ini.

“Saya sudah arahkan supaya agensi berwajib mengambil tindakan sama ada berbentuk bekalan makanan, tempat tinggal dan aspek lain yang perlu disediakan demi keselamatan dan kesihatan orang ramai yang menjadi mangsa bencana alam.

“Saya juga sudah maklumkan kepada Setiausaha Kerajaan Negeri untuk panggil semua agensi berkaitan seperti bomba. Pada masa sama, kita akan melaksanakan langkah pencegahan banjir khususnya bagi menangani masalah air pasang selain parit dan longkang,” katanya.

Terdahulu, beliau berkata kehadiran ramai pengunjung pelbagai kaum dan agama pada Majlis Rumah Terbuka Aidilfitri anjuran kerajaan negeri menggambarkan ikatan persaudaraan yang kuat dalam kalangan masyarakat pelbagai kaum dan agama di negeri ini.

Katanya, perpaduan dan semangat bersatu padu masyarakat pelbagai kaum dan agama penting sebagai asas ke arah menjadikan Sabah sebuah negeri yang pesat membangun. – Berita Harian